আন্দোলন কর্মসূচি নিয়ে সিদ্ধান্তহীনতায় বিরোধীদল -Deshebideshe\nআন্দোলন কর্মসূচি নিয়ে সিদ্ধান্তহীনতায় বিরোধীদল\nআন্দোলন কর্মসূচি নিয়ে সিদ্ধান্তহীনতায় ভুগছে বিরোধীদল। রাজপথের উত্তাপ নাকি শান্তিপূর্ণ জনসম্পৃক্ততামুলক আন্দোলন। কোনদিকে যাবে বিরোধীদলের চলমান রাজনীতি। দেশের সার্বিক পরিস্থিতিতে এখনও সিদ্ধান্ত নিতে পারছেন না বিরোধীনেতা খালেদা জিয়া। কৌশলগত কারণে কর্মসূচি প্রসঙ্গে নেতাদের সঙ্গে খোলামেলা আলোচনা না করলেও কয়েকজন রাজনীতিক ও পেশাজীবী নেতার সঙ্গে ওয়ান টু ওয়ান আলাপ করছেন। ১১ই জুনের আগে জোটের শরিকদের সঙ্গেও একটি বৈঠক করবেন। সে বৈঠকের পরই চূড়ান্ত করবেন পরবর্তী আন্দোলন কর্মসূচি। তবে ৯০দিনের আলটিমেটাম শেষে নির্দলীয় সরকারের একদফা ইস্যুতে আন্দোলন কেন্দ্রীভূত হচ্ছে বলে জানিয়েছেন বিএনপিসহ বিরোধীদলের নেতারা। বিএনপি স্থায়ী কমিটির সদস্য এমকে আনোয়ার, ড. আবদুল মঈন খান, জোটের শরিক কল্যাণ পার্টির চেয়ারম্যান মে. জে. (অব.) সৈয়দ মুহাম্মদ ইবরাহিমসহ বিরোধীজোটের নেতারা জানান, নির্দলীয় সরকার ইস্যুতে দেশে-বিদেশে সৃষ্ট জনমতকে কাজে লাগিয়ে সামনে এগোতে চায় ১৮দল। নৈরাজ্যময় কর্মসূচির মাধ্যমে সংঘাতের দায় নিতে চান না তারা। বরং জনমতকে জোরালো করে সরকারকে চূড়ান্তভাবে জনবিচ্ছিন্ন করাই তাদের লক্ষ্য। তাই হরতাল এড়িয়ে নতুন ধারার কর্মসূচি প্রণয়নের চেষ্টা চলছে। নেতারা জানান, এখন তাদের প্রধান চ্যালেঞ্জ ১১ই জুনের সমাবেশ। সেদিন সরকারের তরফে সম্ভাব্য সবধরনের প্রতিবন্ধকতা এড়িয়ে রাজধানীতে বিপুল সমাবেশ ঘটাতে চায় ১৮দল। ১১ই জুনের সমাবেশ ও কারাবন্দী জোটের কেন্দ্রীয় নেতাদের ব্যাপারে সরকারের আচরণের উপর ভিত্তি করে সেদিন তিনি কর্মসূচি দেবেন। সরকার আগের মতো অতি কঠোর না হলে সমাবেশ থেকে-খালেদা জিয়ার অংশগ্রহনে সারাদেশে জেলায় জেলায় সমাবেশে, টেকনাফ থেকে তেতুলিয়া ও খুলনা থেকে জাফলং পর্যন্ত মানবপ্রাচীরের মতো শান্তিপূর্ণ কিন্তু জনসম্পৃক্ততামুলক কর্মসূচি আসতে পারে। তবে সরকারের তরফে কঠোর অবস্থান থাকলে- হরতাল, অবরোধের মতো কর্মসূচিগুলোও বিবেচনায় থাকবে। সেই সঙ্গে চলমান আন্দোলনকে তত্ত্বাবধায়ক সরকার পুনর্বহালের একদফার দিকে প্রবাহিত করে সরকারের উদ্দেশে চূড়ান্ত আলটিমেটাম ঘোষণা দিতে পারেন খালেদা জিয়া। দলীয় সূত্রে জানা গেছে, খোদ খালেদা জিয়াই সময়োপযোগী জনসম্পৃক্ততামুলক আন্দোলনের ছক কষছেন। কৌশলগত কারনে নেতাদের সঙ্গে কর্মসূচি নিয়ে আলাপ-আলোচনা করছেন না। বিভিন্ন ইস্যুতে সংশ্লিষ্ট নেতাদের ডেকে কথা বলছেন। নেতাদের পাশাপাশি বিএনপির শুভাকাঙ্খী বিশিষ্ট ব্যক্তিদের সঙ্গেও কথা বলছেন। সিনিয়র নেতারা কারাবন্দী থাকায় আন্দোলনের গতিবিধি নিয়ে নেতাদের সঙ্গে সরাসরি আলোচনা করছেন না। আপাতত ১১ই জুনের সমাবেশ সফল করার প্রস্তুতিতে তাগিদ দিচ্ছেন নেতাদের। সে অনুযায়ী সিনিয়র নেতাদের কর্মী ও প্রস্তুতিসভার সমন্বয়কের দায়িত্ব দিয়ে জেলায় জেলায় পাঠানো হয়েছে। তবে সমাবেশের আগে জোটের একটি বৈঠক হওয়ার কথা রয়েছে। সে বৈঠকেই কর্মসুচির ব্যাপারে শরিকদের মতামত নেবেন খালেদা জিয়া।\nবিএনপি নেতারা জানিয়েছেন, নির্দলীয় সরকার ইস্যুতে বিরোধীদলের দাবির পক্ষে ইতিমধ্যে দুইজোটের বাইরে থাকার রাজনৈতিক শক্তি, সুশীল সমাজ, পেশাজীবী ও বিদেশী কূটনীতিকদের সমর্থন জোরালো হচ্ছে। বিএনপি চায়, এ সমর্থনকে কাজে লাগিয়ে নৈতিকভাবে পরাজিত করতে চায় সরকারকে। এ জন্য যে কোন পরিস্থিতি মোকাবিলায় সর্বোচ্চ ত্যাগ স্বীকারে নীতিগত একমত হয়েছে বিরোধীদল। নেতারা জানান, শান্তিপূর্ণ পন্থায় গণতান্ত্রিক রীতিতে আন্দোলন চালিয়ে যেতে চেয়েছিল বিএনপি। এ জন্য রোড মার্চ ও জেলা সমাবেশের মত জনসম্পৃক্ততামুলক কর্মসূচির পর সরকারকে চাপে রাখতে আলটিমেটাম দেয়া হয়েছিল। সারাদেশে বিরোধীদলীয় নেতাকর্মীদের দাবির মুখে কঠোর আন্দোলনে মোড়কে আলটিমেটাম দিয়েছিল কেন্দ্রীয় নেতৃত্ব। কিন্তু হঠাৎ দলের কেন্দ্রীয় নেতা ইলিয়াস আলীকে নিখোঁজের ঘটনা বিরোধীদলকে হরতালের মতো কঠোর আন্দোলনের দিকে ঠেলে দেয়। ওই আন্দোলন দমাতে মিথ্যা মামলার মাধ্যমে দলের কেন্দ্রীয় নেতাদের কারাবন্দী করা হয়েছে। ফলে নেতাকর্মীদের মধ্যে কিছুটা হতাশা ও আতঙ্ক কাজ করছে। এখন সে আতঙ্ক ও হতাশা কাটিয়ে আন্দোলনের ঝিমিয়ে পড়া চাকা সচল করতে হবে। তাই ১১ই জুনের সমাবেশে কর্মী-সমর্থকদের উপস্থিতি বাড়ানোর লক্ষ্য নিয়েই সারাদেশে সফর করছেন দলের কেন্দ্রীয় নেতারা। জেলায় জেলায় কর্মীসভা করে নেতারা কর্মীদের উজ্জীবিত করছেন। দলীয় সূত্র জানায়, বর্তমানে সারাদেশে মামলার ঘানিতে ক্লান্ত দলের নেতারা। এমন অবস্থায় নতুন করে কঠোর কর্মসূচি ঘোষণা করা হলে সেটা সফল করা অনেকটাই কঠিন হবে। এছাড়া বিএনপি যে পরিবর্তনশীল রাজনৈতির দিকে এগোতে চাচ্ছে তাও বিঘিœত হবে।\nবিএনপি স্থায়ী কমিটির সদস্য সদ্য কারামুক্ত এমকে আনোয়ার বলেন, বিএনপি নৈরাজ্যময় রাজনীতি বিশ্বাস করে না। জনগনকে সঙ্গে নিয়েই আমরা জনগনের দাবি আদায়ের আন্দোলনে করব। জনমত ও জনগনের মনোভাব বিবেচনা করেই নতুন কর্মসূচি ঘোষণা করা হবে। জনসম্পৃক্ততামুলক কঠোর কর্মসূচি প্রণয়নের আলোচনা হচ্ছে। ভাইস চেয়ারম্যান আবদুল্লাহ আল নোমান বলেন, পরিস্থিতি বুঝেই কর্মসূচি দেবেন খালেদা জিয়া। সরকার হার্ডলাইনে গেলে কড়া আর নমনীয় হলে শান্তিপূর্ণ কর্মসূচি দেয়ার ব্যাপারে নেতৃত্বের পর্যায়ে আলোচনা চলছে। জোটের শরিক কল্যান পার্টির চেয়ারম্যান মে. জে. (অব.) সৈয়দ মুহাম্মদ ইবরাহিম বলেন, সমাবেশের আগে জোটের শরিকদের একটি বৈঠক হবে বলে জানিয়েছেন বিরোধী নেতা। সে বৈঠকে কর্মসূচির ব্যাপারে আলোচনা হবে। যুগ্ম মহাসচিব মোহাম্মদ শাহজাহান বলেন, শত প্রতিবন্ধকতার মুখেও বিএনপির সাফল্য হচ্ছে তত্ত্বাবধায়ক ইস্যুতে দেশে-বিদেশে সবার মনোযোগ আকর্ষণ এবং সমর্থন আদায়। বিএনপি চায় সে সমর্থণকে কাজে লাগাতে। এক্ষেত্রে সরকার জনমতের কাছে নতি স্বীকার না করলে তাদের চূড়ান্ত জনবিচ্ছিন্ন করার চেষ্টা করা হবে। তিনি বলেন, রাজনীতির আকাশে একটি সংঘাতের কালো মেঘ দেখা যাচ্ছে। সরকার নমনীয় না হলে সে সংঘাত অনিবার্য। কিন্তু বিএনপি নৈরাজ্যময় আন্দোলন করে সে সংঘাতের দায় নিতে চায় না।


হাত পা বেঁধেছে মণি আগুন দেয় জাবেদ\nআ’লীগ নেতা রুহুল আমিন ৫ দিনের রিমান্ডে * আসামির বোরকা খাল থেকে উদ্ধার * রাফি হত্যার অন্যতম পরিকল্পনাকারী রানাসহ আরও দু’জন গ্রেফতার * এসপি-ওসিকে জিজ্ঞাসাবাদ করেছে পুলিশের তদন্ত কমিটি, শিগগিরই প্রতিবেদন\nযুগান্তর রিপোর্ট, ফেনী ও সোনাগাজী প্রতিনিধি ২১ এপ্রিল ২০১৯, ০০:০০ | প্রিন্ট সংস্করণ\nফেনীর মাদ্রাসাছাত্রী নুসরাত জাহান রাফিকে পুড়িয়ে হত্যার ঘটনায় গ্রেফতারকৃত কামরুন্নাহার মণি ও জাবেদ হোসেন নিজেদের দায় স্বীকার করে আদালতে জবানবন্দি দিয়েছে।\nপ্রায় একই ধরনের তথ্য দিয়ে জবানবন্দিতে তারা বলেছে, সাইক্লোন শেল্টারের ছাদে ডেকে আনার পর রাফির হাত-পা বাঁধে মণি। আর দিয়াশলাই দিয়ে তার (রাফি) শরীরে আগুন ধরিয়ে দেয় জাবেদ।\nশনিবার সন্ধ্যায় ফেনীর জ্যেষ্ঠ বিচারিক হাকিম সরাফ উদ্দিনের আদালতে ফৌজদারি কার্যবিধির ১৬৪ ধারায় মণি ও জাবেদ পৃথকভাবে স্বীকারোক্তিমূলক জবানবন্দি দেয়। এ নিয়ে রাফি হত্যা মামলায় গ্রেফতার হওয়া ২১ আসামির মধ্যে ৭ জন জবানবন্দি দিল।\nজবানবন্দিতে মণি জানায়, সাইক্লোন শেল্টারের ছাদে কৌশলে রাফিকে ডেকে আনে উম্মে সুলতানা পপি। সোনাগাজী ইসলামিয়া সিনিয়র ফাজিল মাদ্রাসার অধ্যক্ষ সিরাজ উদ্দৌলার বিরুদ্ধে মামলা তুলে নিতে রাজি না হওয়ায় রাফির মুখ চেপে ধরে শাহাদাত হোসেন শামীম।\nওড়না দিয়ে বুক চেপে ধরে উম্মে সুলতানা পপি। রাফির হাত-পা ওড়না দিয়ে বাঁধে মণি। রাফির গায়ে কেরোসিন ঢেলে দেয় জোবায়ের। রাফির গায়ে আগুন ধরিয়ে দেয় জাবেদ। তারপর তারা স্বাভাবিকভাবে সিঁড়ি দিয়ে নিচে নেমে আসে।\nপপি ও সে (মণি) স্বাভাবিকভাবে হলে গিয়ে আলিম পরীক্ষায় অংশ নেয়। পরীক্ষা শেষে তারা স্বাভাবিকভাবে বাড়ি ফেরে। এছাড়া জাবেদও তার জবানবন্দিতে স্বীকার করেছে, পুরো শরীরে কেরোসিন ঢালার পর দিয়াশলাই দিয়ে রাফির গায়ে আগুন ধরিয়ে দেয় সে (জাবেদ)।\nএদিকে রাফি হত্যার ঘটনায় গ্রেফতার সোনাগাজী উপজেলা আওয়ামী লীগ সভাপতি রুহুল আমিনকে শনিবার ৫ দিনের রিমান্ডে নিয়েছে পিবিআই। এদিন সন্ধ্যায় ফেনীর জ্যেষ্ঠ বিচারিক হাকিম সরাফ উদ্দিনের আদালত এ রিমান্ড মঞ্জুর করেন।\nএর আগে রাফি হত্যার দায় স্বীকার করে ফৌজদারি কার্যবিধির ১৬৪ ধারায় জবানবন্দি দিতে রাজি হয়েছিল রুহুল আমিন। পরে আদালতে হাজির করা হলে সে জবানবন্দি দিতে অস্বীকৃতি জানায়। এরই পরিপ্রেক্ষিতে পিবিআই ৭ দিনের রিমান্ড আবেদন করলে ৫ দিন মঞ্জুর করেন আদালত।\nরাফির গায়ে কেরোসিন ঢেলে আগুন দেয়ার সময় আসামি জোবায়ের আহমেদ যে বোরকা পরেছিল, সেটি একটি খাল থেকে উদ্ধার করেছে পুলিশ ব্যুরো অব ইনভেস্টিগেশন (পিবিআই)।\nশনিবার বেলা সাড়ে ১১টার দিকে ফেনীর সোনাগাজী পৌর এলাকার কলেজ রোডের দক্ষিণ-পূর্ব পাশের ডাঙ্গিখাল থেকে বোরকাটি উদ্ধার করা হয়। রাফি হত্যা মামলায় রিমান্ডে থাকা এজাহারভুক্ত আসামি জোবায়েরকে নিয়ে পিবিআই এ অভিযান চালায়। তার দেয়া তথ্যের ভিত্তিতেই বোরকাটি উদ্ধার করা হয়েছে। এটি মামলার গুরুত্বপূর্ণ আলামত বলে মন্তব্য করেছে তদন্তসংশ্লিষ্টরা।\nএছাড়া রাফি হত্যার ঘটনায় শনিবার রাঙ্গামাটি থেকে ইফতেখার উদ্দিন রানা এবং কুমিল্লা থেকে এমরান হোসেন মামুন নামে আরও দু’জনকে গ্রেফতার করেছে পিবিআই। রাফি হত্যার পরিকল্পনা করতে মাদ্রাসার হোস্টেলে যে বৈঠক হয়েছিল সেখানে রানা উপস্থিত ছিল। রাফি হত্যার ঘটনায় এ পর্যন্ত ২১ জনকে গ্রেফতার করা হল।\nমামলার তদন্ত সংস্থা পিবিআইর প্রধান ডিআইজি বনজ কুমার মজুমদার যুগান্তরকে বলেন, মামলার এজাহারভুক্ত আসামি গ্রেফতারের পাশাপাশি কয়েকজন সন্দেহভাজন আসামিকে গ্রেফতার করা হয়েছে। তাদের মধ্যে কয়েকজন হত্যার দায় স্বীকার করে ১৬৪ ধারায় জবানবন্দিও দিয়েছে। আশা করছি শিগগিরই এ মামলার তদন্ত শেষ করে আদালতে প্রতিবেদন জমা দেয়া সম্ভব হবে।\nএদিকে রাফি হত্যার ঘটনায় স্থানীয় পুলিশ প্রশাসনের ভূমিকা খতিয়ে দেখতে পুলিশ সদর দফতর থেকে গঠিত তদন্ত কমিটি ৫-৬ দিনের মধ্যে প্রতিবেদন জমা দেবে। এরই মধ্যে ফেনী জেলা পুলিশ সুপার (এসপি) জাহাঙ্গীর আলম সরকার এবং সোনাগাজী থানার সাবেক ওসি মোয়াজ্জেম হোসেনকে জিজ্ঞাসাবাদ করেছে তদন্ত কমিটি। মাঠপর্যায়ের কার্যক্রম শেষ করে তদন্ত কমিটি শনিবার দুপুরে ফেনী থেকে ঢাকায় পৌঁছেছে। পুলিশ সদর দফতরের একটি দায়িত্বশীল সূত্র যুগান্তরকে এসব তথ্য জানিয়েছে।\nরাফি হত্যার ঘটনায় অবৈধ লেনদেনের তথ্য পেয়ে অনুসন্ধান শুরু করেছে সিআইডি। চলতি সপ্তাহেই সিআইডির অর্গানাইজড ক্রাইম টিমের সদস্যরা ঘটনাস্থল পরিদর্শন এবং অবৈধ লেনদেনের বিষয়ে তথ্যপ্রমাণ সংগ্রহ করবে। তথ্যপ্রমাণ পেলেই মানি লন্ডারিং আইনে জড়িতদের বিরুদ্ধে মামলা করবে সিআইডি।\nসিআইডির বিশেষ পুলিশ সুপার মোল্যা নজরুল ইসলাম শনিবার নিজ কার্যালয়ে যুগান্তরকে বলেন, রাফি হত্যার ঘটনায় অবৈধ লেনদেনের তথ্য আমরা পেয়েছি। এখন এ বিষয়ে অনুসন্ধান শুরু করা হয়েছে। অবৈধ লেনদেনের সঙ্গে যাদের সংশ্লিষ্টতা পাওয়া যাবে তাদের বিরুদ্ধেই ব্যবস্থা নেয়া হবে।\nযেভাবে বোরকা উদ্ধার : পিবিআই জানায়, মামলার এজাহারভুক্ত ৫ নম্বর আসামি জোবায়ের আহমেদকে ৫ দিনের রিমান্ডে নিয়ে জিজ্ঞাসাবাদ করা হচ্ছে। জিজ্ঞাসাবাদে সে বলেছে, রাফির গায়ে আগুন দেয়ার পর সে পালিয়ে যায়। তার পরনের বোরকাটি সে সোনাগাজী ডাঙ্গিখালে ফেলে দেয়।\nতার দেখানো মতে, ডাঙ্গিখাল থেকে বোরকাটি উদ্ধার করা হয়। এ বোরকাটি হত্যা মিশনে অংশ নেয়া কামরুন্নাহার মণি তাকে দিয়েছিল। রাফি হত্যার অন্যতম পরিকল্পনাকারী শাহাদাত হোসেন শামীমের কাছ থেকে দুই হাজার টাকা নিয়ে তিনটি বোরকা কিনেছিল মণি। শাহাদাত, জোবায়ের এবং জাবেদ হোসেন ওই তিনটি বোরকা পরে হত্যা মিশনে অংশ নিয়েছিল।\nমামলার তদন্ত কর্মকর্তা পিবিআইর পরিদর্শক মো. শাহ আলম যুগান্তরকে বলেন, রাফি হত্যার ঘটনায় সরাসরি জড়িত থাকার অভিযোগে গ্রেফতার জোবায়েরকে বুধবার ৫ দিনের রিমান্ডে নেয়া হয়। জিজ্ঞাসাবাদে দেয়া তথ্যের ভিত্তিতে শনিবার সকালে তাকে নিয়ে অভিযানে যাওয়া হয়। তার দেয়া তথ্যের ভিত্তিতেই বোরকাটি উদ্ধার করা হয়। তাকে নিয়ে আরও কয়েকটি স্থানে অভিযান চালানো হয়েছে।\nহত্যার পরিকল্পনা, অর্থ লেনদেনসহ বিভিন্ন বিষয়ে রুহুল আমিনকে জিজ্ঞাসাবাদ : মামলার তদন্ত সংস্থা বলছে, হত্যার পরিকল্পনা থেকে শুরু করে হত্যার মিশন বাস্তবায়ন পর্যন্ত উপজেলা আওয়ামী লীগ সভাপতি রুহুল আমিন জানতেন।\nমামলার একাধিক আসামির ফৌজদারি কার্যবিধির ১৬৪ ধারায় দেয়া স্বীকারোক্তিমূলক জবানবন্দিতে এসেছে, রাফির গায়ে আগুন দেয়ার পর আসামি শাহাদাতের সঙ্গে তার কথা হয়েছে।\nওই দিন ১০টা ১২ মিনিটে রাফি হত্যা মিশনে অংশ নেয়া শাহাদাতের সঙ্গে তার ৬ সেকেন্ড কথা হয়। প্রযুক্তিগত তদন্তে এর সত্যতা পাওয়া গেছে। অর্থ লেনদেনের বিষয়েও অনেক তথ্য পেয়েছে পিবিআই। রাফির গায়ে আগুন দেয়ার পর হত্যাকারীদের রক্ষার চেষ্টা করে গেছে রুহুল আমিন। থানা পুলিশ ম্যানেজ করার দায়িত্ব নিয়েছিল সে।\nপিবিআই সূত্র আরও জানায়, রুহুল আমিনের সহযোগী পৌর কাউন্সিলর ও পৌর আওয়ামী লীগ সাধারণ সম্পাদক মাকসুদ আলম আগুন দিতে খুনিদের ১০ হাজার টাকাও দিয়েছিল।\nএছাড়া অধ্যক্ষ সিরাজের বিরুদ্ধে যৌন হয়রানির অভিযোগ ওঠার পর তাকে রক্ষা করতে মাঠে নামে রুহুল আমিন। তার নির্দেশে অধ্যক্ষের পক্ষে মানববন্ধনের আয়োজন করে মাকসুদ আলম।\nরাফির গায়ে আগুন দেয়ার পর সোনাগাজী থানার সাবেক ওসি মোয়াজ্জেম হোসেনের সঙ্গে যোগসাজশ করে আত্মহত্যার নাটক সাজায় রুহুল আমিন। অথচ রাফির গায়ে আগুন দেয়ার পর মামলার আরেক আসামি শাহাদাত তা রুহুল আমিনকে ফোন করে জানিয়েছিল। পুরো ঘটনা ধামাচাপা দিতে অধ্যক্ষ সিরাজের পরিবারের কাছ থেকে মোটা অঙ্কের টাকা নেয়ার অভিযোগও উঠেছে রুহুল আমিনের বিরুদ্ধে।\nঢাকায় ফিরেছে পুলিশ সদর দফতরের তদন্ত কমিটি : রাফি হত্যাকাণ্ডের ঘটনায় পুলিশ সদর দফতরের তদন্ত টিম ফেনী থেকে ঢাকায় পৌঁছেছে। ৩ দিনের মাঠপর্যায়ের তদন্ত কার্যক্রম শেষে শনিবার দুপুরে তদন্ত টিমের সদস্যরা ঢাকায় ফেরেন।\nএ বিষয়ে শনিবার বিকালে তদন্ত কমিটির প্রধান ডিআইজি এসএম রুহুল আমিন যুগান্তরকে বলেন, মাঠপর্যায়ের সাক্ষ্য গ্রহণ শেষ করেছি। কিছু ডকুমেন্টসহ তথ্য সংগ্রহ করা হয়েছে। এখন সেগুলো পর্যালোচনা করব। পাশাপাশি আরও কিছু ডকুমেন্ট সংগ্রহ করব। এতে দু-তিন দিন সময় লাগবে। এরপর প্রতিবেদন লেখার কাজ শুরু হবে। সব মিলিয়ে তদন্ত প্রতিবেদন জমা দিতে ৫-৬ দিন সময় লাগবে।\nতিনি আরও বলেন, আমরা ২৬ জনের সাক্ষ্য নিয়েছি। যাদের জিজ্ঞাসাবাদ করা হয়েছে তাদের মধ্যে ফেনীর পুলিশ সুপার (এসপি) জাহাঙ্গীর আলম সরকার এবং সদ্য সাবেক ওসি মোয়াজ্জেম হোসেনসহ পুলিশের ১০ সদস্যও আছেন। মাদ্রাসার গভর্নিং বডির সদস্য, রাফির পরিবারের সদস্য এবং স্থানীয় সাধারণ মানুষের সঙ্গেও আমরা কথা বলেছি। জিজ্ঞাসাবাদের জবাবে এসপি এবং ওসিসহ সংশ্লিষ্ট পুলিশ সদস্যরা কী উত্তর দিয়েছেন তা জানতে চাইলে ডিআইজি এসএম রুহুল আমিন বলেন, তদন্ত গুছিয়ে আনার আগে এ নিয়ে কোনো মন্তব্য করব না।\nমানববন্ধন : রাফির আত্মার মাগফিরাত কামনায় শনিবার সোনাগাজীর আলহেলাল একাডেমিতে মিলাদ ও দোয়া মাহফিলের আয়োজন করে। একাডেমির মিলনায়তনে প্রধান শিক্ষক মো. আবদুল হকের সভাপতিত্বে অনুষ্ঠিত মিলাদ মাহফিলে উপস্থিত ছিলেন শিক্ষক ও শিক্ষার্থীরা।\nএদিকে রাফি হত্যার বিচারের দাবিতে সকাল ১০টার দিকে আজিজুল হক মায়মুনারা উচ্চ বিদ্যালয়ের শিক্ষক ও শিক্ষার্থীরা দক্ষিণ-পূর্ব চরচান্দিয়া গ্রামে মানববন্ধন কর্মসূচি পালন করেছে।


নেম সার্ভার এবং ডিএনএস রেকর্ড কি? - IT Nut Hosting\nনেম সার্ভার এবং ডিএনএস রেকর্ড কি?\nডোমেইন হোস্টিং নিয়ে কাজ করার সময় আমরা প্রতিনিয়ত নেম সার্ভার ও ডিএনএস নাম শুনে থাকি। কিন্তু এগুলো আসলে কি, কি কাজে ব্যবহার করা হয়, কখন প্রয়োজন হয় এসব হয়তো আমাদের অনেকেরই অজানা। তাই এই আর্টিকেলটির মাধ্যমে এখন আমরা নেমসার্ভার ও ডিএনএস রেকর্ডের উপর একটা বিস্তারিত ধারণা নেওয়ার চেষ্টা করব।\nডিএনএস রেকর্ড কি?\nওয়েব সাইট বা ইন্টারনেট জগত এ খুবই গুরুত্ব পূর্ণ একটি বিষয় হলো নেম সার্ভার। নেমসার্ভার হলো ডিএনএস (ডোমেইন নেম সিস্টেম) এর একটি গুরুত্বপূর্ণ অংশ। নেমসার্ভারের মাধ্যেমেই ডোমেইন, হোস্টিং এর সাথে কানেক্ট করা হয়। এটি এক ধরনের সার্ভার হিসেবে কাজ করে যেখানে নির্দিষ্ট কিছু ডাটার রেকর্ড সংরক্ষণ করা থাকে। প্রতিটি ওয়েবসাইট এর ডোমেইন নেম একটি নির্দিষ্ট আইপি অ্যাড্রেসের সাথে কানেক্টেড থাকে। কারণ কম্পিউটার আমাদের মতো ডোমেইন নেম বোঝেনা, কম্পিউটার বোঝে আইপি অ্যাড্রেস। এখন কোন আইপি অ্যাড্রেস কোন ডোমেইনটির জন্য নির্দিষ্ট করা আছে বা কোন ডোমেইনটি কোন আইপি অ্যাড্রেস এর জন্য কাজ করবে তা মূলত সংরক্ষণ করা হয় নেম সার্ভারে। নেম সার্ভারকে কোন ফোনবুক এর সাথে তুলনা করা যেতে পারে , ফোনবুকে যেমন প্রতিটি কন্টাক্ট ডিটেইলস এর বিপরীতে একটি ফোন নাম্বার থাকে ঠিক তেমনি নেমসার্ভারে আইপি অ্যাড্রেস এর বিপরীতে ডোমেইন নেম থাকে। নেমসার্ভার এর ডাটাবেসে মূলত উল্লেখ থাকে যে কোন ডোমেইন নেম এর সাথে কোন আইপি অ্যাড্রেস টি কানেক্টেড।\nনেমসার্ভার সাধারণত ৪ ধরণের হয়ে থাকেঃ\nRecursive resolvers বা পুনরাবৃত্তিমূলক সার্ভার যা মূলত প্রতিনিয়ত সার্ভার গুলোর মধ্যে একটি ইন্টারকানেকশন করে থাকে। মূলত এটি একটি প্রাইমারি লেভেলের সার্ভার যা Authoritative server ও ইউজারের মধ্যে মধ্যস্থতাকারী বা middlemen হিসেবে কাজ করে। এই সার্ভারটিতে মূলত ISP লেভেল এ বিভিন্ন ধরনের ক্যাশ সংরক্ষণ করা থাকে।\nRoot Nameservers মূলত DNS- এর রুট জোন এর একটি নেম সার্ভার। এই ধরণের নেম সার্ভার গুলো নির্দিষ্ট টপ লেভেলের ডোমেইনের জন্য Authoritative server এর একটি লিস্টের মাধ্যমে রুট জোনের রেকর্ডের রিকুয়েস্টের এবং অন্যান্য রিকুয়েস্টের সরাসরি Answer করে থাকে। এটি ডোমেইন নেম কে আইপি অ্যাড্রেসে কনভার্ট করার প্রথম ধাপ।\nTLD Nameservers মূলত বিভিন্ন কমন এক্সটেনশনের ডোমেইনগুলোর তথ্য মেইনটেইন করে। যেমন: .com, .net, .co etc. অর্থাৎ ডট কম (.com) ডোমেইনে ক্ষেত্রে, পৃথিবীতে যত URL এর শেষে ডট কম (.com) আছে সেই সব ডোমেইনের তথ্য মেইনটেইন করে ডট কম (.com) ডোমেইনের TLD Nameserver.\nAuthoritative Nameservers হলো একটি ডোমেইনের মূল ডিএনএস নেমসার্ভার। এটি কোনো ক্যাশ সার্ভার থেকে রেসপন্ড করে না বরং সরাসরি নিজস্ব ডাটা থেকে রেসপন্ড করে। এটি কোন নির্দিষ্ট ডোমেইনের জন্য এর বিভিন্ন ধরণের DNS রেকর্ড বা তথ্য সংরক্ষণ করে রাখে। যেমনঃ A রেকর্ড, Cname রেকর্ড, PTR রেকর্ড ইত্যাদি।\nডিএনএস রেকর্ড নেম সার্ভারের মতোই গুরুত্বপূর্ণ একটি বিষয়, নেম সার্ভার এর সাথে ডিএনএস রেকর্ড সম্পর্কেও জানাটা জরুরি।\nএকটি ডোমেইনের ডিএনএস ম্যানেজমেন্টে কিছু রেকর্ড ব্যবহার করে ডোমেইনটি বিভিন্ন প্রয়োজন অনুসারে বিভিন্ন সার্ভারে পয়েন্ট করা হয়। কোন কোন কাজের জন্য একটি ডোমেইকে কোথায় পয়েন্ট করা হবে তা ডিএনএস রেকর্ডের মাধ্যমে তা নির্ধারণ করা হয়।\nকিছু কমন ডিএনএস রেকর্ড হলো:\nA Record: A record সাধারণত কোনো ডোমেইনকে কোনো আইপি অ্যাড্রেসে পয়েন্ট করে।\nCNAME Record: ডিএনএস- এ CNAME record সাধারণত একটি ডোমেইন বা সাবডোমেইনকে অন্য একটি ডোমেইনের Alias বা উপনাম তৈরিতে ব্যবহার করা হয়। যেমন: CName রেকর্ড দিয়ে www.yourdomain.com কে yourdomain.com -এ রিডাইরেক্ট করা হয়। CName রেকর্ড একটি ডোমেইন নেম কে কোনো আইপি অ্যাড্রেসে নয় বরং একটি ডোমেইন নেম কে অন্য একটি ডোমেইন নেমে পয়েন্ট করে।\nMX Record: MX record সাধারণত ইমেইল সার্ভারে ডিরেক্ট ইমেইল পাঠাতে ব্যবহার হয়।\nTXT Record: TXT record সাধারণত কোন টেক্সট ডাটা সংরক্ষণ করে। বিভিন্ন ক্ষেত্রে TXT Record ব্যবহার করার প্রয়োজন হতে পারে। যেমন: গুগলে ডোমেইনের মালিকানা যাচাই বা ইমেইল সিকিউরিটি ইত্যাদি।\nএছাড়া আরও কিছু ডিএনএস রেকর্ড রয়েছে-\nNS Record: NS Record বলতে নেমসার্ভারকেই বুঝায় যা সম্পর্কে আমরা ইতিমধ্যেই জেনেছি।\nSOA Record: SOA Record মূলত ডোমেইন এর জন্য গুরুত্বপূর্ণ এডমিন ইনফরমেশন সংরক্ষণ করে। যেমন: ইমেইল অ্যাড্রেস।\nSRV Record: SRV Record ডিএনএস- এ ডাটার লোকেশন নির্ধারণ করে। যেমন: কোনো নির্দিষ্ট সার্ভিসের হোস্ট নেম বা পোর্ট নাম্বার।\nPTR Record: PTR Record একটি ডোমেইনের সাথে একটি নির্দিষ্ট আইপি অ্যাড্রেসকে কানেক্ট করতে ব্যবহৃত হয়। যা A রেকর্ডের মতোই।\nএতক্ষণ আমরা জানলাম নেম সার্ভার এবং ডিএনএস রেকর্ড কি এবং কিভাবে কাজ করে। এখন আপনি আপনার প্রয়োজন অনুযায়ী আপনার ডোমেইনে নেমসার্ভার ও ডিএনএস রেকর্ড ব্যবহার করতে পারেন।\nএই গাইডলাইনটি অনুসরণ করে আইটি নাট হোস্টিং- এর ক্লায়েন্ট এরিয়া থেকে আপনার ডোমেইনের নেমসার্ভার পরিবর্তন করতে পারেন: কিভাবে আইটি নাট হোস্টিংয়ে আমার ডোমেইনের নেমসার্ভার পরিবর্তন করব?\nএবং এখন এই গাইডলাইনটি অনুসরণ করে আইটি নাট হোস্টিং- এর ক্লায়েন্ট এরিয়া থেকে আপনার ডোমেইনের ডিএনএস রেকর্ড ম্যানেজ করতে পারেন: আইটি নাট হোস্টিং ক্লায়েন্ট এরিয়া থেকে কিভাবে DNS রেকর্ডগুলো ম্যানেজ করবেন?


কাব্য সোলঙ্কি, ভারতে জন্ম নেওয়া প্রথম 'ত্রাণকর্তা ভাই' - আইভিএফ বাবল ble\nবিশ্বের প্রথম 'ত্রাণকর্তা ভাই' অ্যাডাম ন্যাশ 2000 সালে আমেরিকাতে জন্মগ্রহণ করেছিলেন এবং এখন ভারত তাদের স্বাগত জানিয়েছে। মিষ্টি শিশু কাব্য সোলঙ্কি আনুষ্ঠানিকভাবে ভারতের প্রথম "পরিত্রাতা ভাইবোন"।\nএর অর্থ হ'ল থ্যালাসেমিয়ার মতো মারাত্মক রোগ বা ব্যাধিজনিত একজন বৃদ্ধ ভাইবোনকে সাহায্য করার জন্য তাদের কর্ড রক্ত বা অস্থিমজ্জা দান করার জন্য তিনিই প্রথম শিশু baby\nএই প্রক্রিয়াটি সঠিক জেনেটিক উপাদানযুক্ত একটি শিশুকে কেবল 'গর্ভধারণের চেষ্টা' করার চেয়ে অনেক বেশি গভীর। জেনেটিক ডিজঅর্ডারগুলির জন্য বিস্তৃত পরীক্ষার পরে এবং তাদের অস্থি মজ্জা সামঞ্জস্যপূর্ণ কিনা তা নিশ্চিত করার জন্য ত্রাণকর্তা ভাই-বোনেরা আইভিএফের মাধ্যমে ধারণা করা হয়।\nকাব্যকে গুজরাটের দম্পতি সহদেব এবং অপর্ণা সোলঙ্কি স্বাগত জানিয়েছিলেন, যারা উভয়ই থ্যালাসেমিয়ার জন্য জিন বহন করেছিলেন\nতাদের ইতিমধ্যে একটি স্বাস্থ্যকর কন্যা এবং একটি পুত্র অভিজিৎ ছিল, যিনি থ্যালাসেমিয়া মেজর ধরা পড়েছিলেন। তাঁর জীবনযাত্রার মান অনেক ক্ষতিগ্রস্থ হয়েছিল।\nদরিদ্র অভিজিৎ তার ষষ্ঠ জন্মদিনের আগে আশি এরও বেশি রক্ত চলাচল করেছিলেন। রক্ত থেকে অতিরিক্ত আয়রন অপসারণ এবং বিপজ্জনক মাত্রায় বাড়ানো থেকে রোধ করার জন্য তাকে চ্যালেস থেরাপির শিকারও করা হয়েছিল। তার শরীর ক্লান্ত হয়ে উঠছিল, এবং চিকিত্সাগুলি বেদনাদায়ক ছিল। তাঁর ভবিষ্যৎও তেমন উজ্জ্বল ছিল না। বেশিরভাগ থ্যালাসেমিয়া রোগী তাদের 30 এর চেয়ে বেশি দিন বাঁচেন নাth বছর।\nউন্নত জীবনের একমাত্র আশা? একটি অস্থি মজ্জা প্রতিস্থাপন\nদুঃখের বিষয়, তার বড় বোনের মজ্জা কোনও মিল ছিল না। সোলানকিস প্রচুর গবেষণা করেছিলেন এবং 'ত্রাণকর্তা ভাই-বোন' ধারণাটি আবিষ্কার করেছিলেন। তারা আহমেদাবাদে অবস্থিত নোভা আইভিএফের সাহায্যে এগিয়ে যাওয়ার সিদ্ধান্ত নিয়েছে। আইভিএফ তাদের প্রথম চক্র চলাকালীন, সোলঙ্কিস 18 টি ভ্রূণ তৈরি করেছে। প্রত্যেকেই মনোজেনিক ডিসঅর্ডারগুলির জন্য প্রিমিপ্ল্যান্টেশন জেনেটিক টেস্টিং (পিজিটি-এম), পাশাপাশি অস্থি মজ্জার সামঞ্জস্যের বিষয় ছিল।\nএকটি ভ্রূণকে নিখুঁত বলে মনে করা হয়েছিল, এবং অপর্ণা গত বছর ইমপ্লান্টেশন করেছিলেন। এটি একটি সাফল্য ছিল! ছোট কাব্য জন্মগ্রহণ করেছিলেন নয় মাস পরে, সম্পূর্ণ স্বাস্থ্যবান।\nবেশিরভাগ ত্রাণকর্তা ভাইবোনদের ক্ষেত্রে, ডাক্তাররা কর্ডের রক্তের স্টেম সেলগুলি অসুস্থ ভাইবোনদের চিকিত্সার জন্য ব্যবহার করেন use\nযাইহোক, এই ক্ষেত্রে, স্টিম সেলগুলি অভিজিৎকে সহায়তা করার জন্য যথেষ্ট ছিল না। সিআইএমএস হাসপাতালের সংকল্প-সিআইএমএস হাড় ম্যারো ট্রান্সপ্ল্যান্ট ইউনিটের প্রোগ্রাম ডিরেক্টর ডঃ দীপা ত্রিবেদী ব্যাখ্যা করছেন।\n“ক্যান্সারবিহীন ট্রান্সপ্ল্যান্টগুলিতে আমরা অস্থি মজ্জা থেকে স্টেম সেলগুলি ব্যবহার করি কারণ তারা দেহ দ্বারা আরও ভালভাবে গৃহীত হয়। আমরা অপেক্ষা করছিলাম যতক্ষণ না কাব্য প্রাথমিক ন্যূনতম ওজনের হয়ে গেল এবং তারপরে এই বছরের মার্চ মাসে ট্রান্সপ্ল্যান্টটি করা হয়েছিল। ” সঙ্কল্প ইন্ডিয়া ফাউন্ডেশন সোলঙ্কিসকে আইভিএফ এবং জেনেটিক পরীক্ষার জন্য ছাড়ের হার দিয়েছিল, ১৫ লক্ষ টাকার পরিবর্তে মাত্র নয় লাখ টাকা চার্জ করেছে। রাজ্য সরকারও তিন লক্ষ টাকা দিয়েছিল।\nচিকিত্সকরা ছোট্ট কাব্য থেকে 200 মিলি অস্থি মজ্জা সংগ্রহ করেছিলেন এবং এটিকে অভিজিটে স্থানান্তরিত করেছিলেন। তিনি অল্প সময়ের জন্য কম হিমোগ্লোবিনের অভিজ্ঞতা অর্জন করেছিলেন, তবে এটি পরিপূরক হিসাবে চিকিত্সা করা হয়েছিল। এখন, কাব্য এবং অভিজিৎ সমৃদ্ধ এবং স্বাস্থ্যকর!\nপিতামাতার একজন ত্রাণকর্তা ভাইবোন থাকার বিষয়ে আপনি কী ভাবেন? এটি কি আপনি বিবেচনা করবে কিছু? আমরা আপনার সোশ্যাল @ivfbabble বা mystory@ivfbabble.com এ আপনার মতামত শুনতে পছন্দ করব\nকাব্য সোলঙ্কি সহদেব ও অপর্ণা সোলঙ্কি


জার্মানীতে বার্লিন দূতাবাসের উদ্যোগে স্বাধীনতা দিবস উৎযাপন!জার্মানীতে বার্লিন দূতাবাসের উদ্যোগে স্বাধীনতা দিবস উৎযাপন! – German Bangla News 24\nজার্মানীতে বার্লিন দূতাবাসের উদ্যোগে স্বাধীনতা দিবস উৎযাপন!\nপ্রকাশের সময়: মঙ্গলবার, ২৭ মার্চ, ২০১৮\nজার্মানীতে অবস্থিত বার্লিন দুতাবাসের উদ্যোগে ৪৮ তম স্বাধীনতা দিবস উৎযাপন করা হয়েছে। বাংলাদেশের জন্মদিন উপলক্ষে পতাকা উত্তোলন ও কেক কেটে অনুষ্ঠানের শুভ সূচনা করা হয়। সেই সাথে স্বাধীনতার ঘোষক বঙ্গবন্ধু শেখ মুজিবর রহমান ও মুক্তিযুদ্ধে নিহত সকল শহীদদের প্রতি কিছু সময় নীরবতা পালন করে গভীর শদ্ধাভরে স্মরন করা হয়।\nঅনুষ্ঠানটি জার্মানীর একটি পাঁচ তারকা হোটেলে আয়োজন করা হয়। জার্মান দুতাবাস এ্যাম্বাসিডর ইমতিয়াজ আহমেদ এ সময়ে স্বাগত বক্তব্য দেন উস্থিত সকলের উদ্দেশ্যে। বাংলাদের উন্নয়ন অগ্রযাত্রায় প্রবাসী বাংলাদেশীদের অবদানের কথা উল্লেখ করে সকলের ভুয়সী প্রশংসা করেন। সেই সাথে তিনি আশাবাদ ব্যক্তে করেন বাংলাদেশের জন্মদিনে বিশ্বের দরবারে প্রবাসীরা দেশের মুখ আরও উজ্বল করবে।\nএসময়ে উপস্থিত আরও অনেকে বক্তব্য রাখেন। বক্তারা বলেন বাংলাদেশ কিছু দিন আগে উন্নয়নশীল দেশের প্রথম ধাপে উন্নিত হয়েছে। দেশে মুক্তিযুদ্ধের স্বপক্ষের শক্তি দেশ পরিচালনার কারনেই এ উন্নয়ন দৃশ্যমান হয়েছে। আর এই দেশকে যারা স্বাধীনতা উপহার দিয়েছে তাদের অনেকের পরিবার পরিজনও অসহায় দিনযাপন করছে। বক্তারা আশাবাদ ব্যাক্ত করে বলেন বাংলাদেশ ক্ষুধা দারিদ্রের দেশ নয় উন্নত দেশের কাতারে যাবে শীঘ্রই।\nঅনুষ্ঠানে আরও উপস্থিত ছিলেন বিভিন্ন দেশের রাষ্ট্রদূত, কুটনীতক, জার্মান পররাষ্ট্র মন্ত্রনালয়ের প্রতিনিধিসহ গন্যমান্য ব্যাবসায়ীরা। নৈশ ভোজের মাধ্যমে অনুষ্ঠানের সমাপ্তি হয়।


বিশ্বে একদিনে সর্বোচ্চ করোনা রোগী শনাক্তের রেকর্ড ৬ই মাঘ, ১৪২৮ বঙ্গাব্দ\nসেপ্টেম্বর ১৪, ২০২০ cnews\nপ্রাণঘাতী ভাইরাস করোনা নিয়ন্ত্রণে আসার যেন কোনো লক্ষণই নেই। উপরন্তু দিনকে দিন বিভিন্ন দেশে বাড়ছে অদৃশ্য ভাইরাসটিতে আক্রান্তের সংখ্যা। বিশ্বে একদিনে করোনাভাইরাসে আক্রান্ত নতুন রোগী শনাক্তের রেকর্ড তৈরি হয়েছে বলে জানিয়েছে বিশ্ব স্বাস্থ্য সংস্থা। গত ২৪ ঘণ্টায় নতুন রোগী শনাক্ত হয়েছে ৩ লাখ ৭ হাজার ৯৩০ জন।\nএদিন মৃত্যু হয়েছে ৫ হাজার ৫০০ জনের। এ নিয়ে বিশ্বে এখন পর্যন্ত কোভিড-১৯ আক্রান্ত হয়ে মোট মৃত্যু হয়েছে ৯ লাখ ১৭ হাজার ৪১৭ জনের। সবচেয়ে বেশি রোগী শনাক্ত হয়েছে ভারত, যুক্তরাষ্ট্র এবং ব্রাজিলে।\nবিশ্বে এখন ২৮ লাখের বেশি নিশ্চিত রোগী শনাক্ত হয়েছে, যাদের অর্ধেকই আমেরিকা মহাদেশের বাসিন্দা। একদিনে সবচেয়ে বেশি রোগী শনাক্তে এর আগের রেকর্ড তৈরি হয়েছিল ৬ সেপ্টেম্বর। সেদিন বিশ্ব স্বাস্থ্য সংস্থা বিশ্বে ৩ লাখ ৬ হাজার ৮৫৭ জন রোগী শনাক্তের তথ্য জানিয়েছিল।\nকোথায় নতুন রোগীর সংখ্যা দ্রুত বাড়ছে?\nএক হাজারের বেশি মানুষের মৃত্যু হয়েছে যুক্তরাষ্ট্র এবং ভারতে। আর ব্রাজিল জানিয়েছে, গত ২৪ ঘণ্টায় কোভিড-১৯ আক্রান্ত হয়ে সেখানে ৮৭৪ জনের মৃত্যু হয়েছে। যুক্তরাষ্ট্রের পরেই বিশ্বে সবচেয়ে বেশি রোগী রয়েছে ভারতে। গত সপ্তাহে দেশটি জানিয়েছে যে, অগাস্ট মাসে ভারতে প্রায় বিশ লাখ নতুন রোগী শনাক্ত হয়েছে। মহামারি শুরু হওয়ার পর কোন একমাসে কোন দেশে রোগী শনাক্তের দিক থেকে এটাই সর্বোচ্চ।\nবিশ্বে করোনাভাইরাসে শনাক্ত মোট রোগীর প্রায় এক-তৃতীয়াংশ শনাক্ত হয়েছে শুধুমাত্র যুক্তরাষ্ট্রে। দেশটিতে ৬০ লাখের বেশি রোগী রয়েছে। জুলাই মাসে দেশটিতে রোগী শনাক্তের হার অনেক বাড়লেও, এরপর থেকে কমে এসেছে। তবে কোভিড-১৯ আক্রান্ত হয়ে মৃত্যুর দিক থেকে বিশ্বে সবচেয়ে বেশি রেকর্ড রয়েছে যুক্তরাষ্ট্রে। দেশটিতে ১ লাখ ৯৪ হাজারের বেশি মানুষের মৃত্যু হয়েছে।\nবিশ্বের অন্যত্র পরিস্থিতি কী?\nকরোনাভাইরাসের আবার সংক্রমণ দেখা দিতে পারে, এরকম আশঙ্কার ভেতরেই ইউরোপের দেশগুলোতে নতুন রোগীর সংখ্যা বাড়তে শুরু করেছে।\nসবচেয়ে বেশি আক্রান্ত এলাকাগুলোয় স্থানীয়ভাবে লকডাউন জারি করা হচ্ছে। মানুষজনকে মাস্ক পরা এবং সামাজিক দূরত্ব বজায় রাখার জন্য আবারো আহবান জানানো হচ্ছে। পেরু, ইসরায়েল, দক্ষিণ কোরিয়া এবং অস্ট্রেলিয়ার মতো দেশগুলোতেও ভাইরাসের সংক্রমণ বেড়েছে।\nরবিবার অস্ট্রেলিয়ার ভিক্টোরিয়া রাজ্যে ৭০ জনের বেশি বিক্ষোভকারীকে গ্রেপ্তার করেছে পুলিশ- যারা বাড়িতে থাকার আদেশ অমান্য করে বাইরে বের হয়ে এসেছিলেন। মহামারি নিয়ে ষড়যন্ত্র তত্ত্ব বিনিময় করে, এমন কিছু সামাজিক মাধ্যমের আয়োজনে মেলবোর্নে আড়াইশোর মানুষ একটি প্রতিবাদ সমাবেশে অংশ নিয়েছে।\nনতুন করে করোনাভাইরাস রোগী বাড়তে থাকায় পুরো দেশে নতুন করে লকডাউন ঘোষণা করেছে ইসরায়েল। বিশ্বে সবচেয়ে বেশি আক্রান্তের তালিকায় বাংলাদেশে রয়েছে ১৫ নম্বরে। এখন পর্যন্ত বাংলাদেশে করোনাভাইরাস আক্রান্ত শনাক্ত হয়েছেন মোট ৩ লাখ ৩৭ হাজার ৫২০ জন। আর কোভিড-১৯ আক্রান্ত হয়ে মোট মারা গেলেন ৪,৭৩৩ জন।\nতবে আগের সপ্তাহের তুলনায় গত সপ্তাহে নমুনা পরীক্ষা প্রায় ৬ শতাংশ বাড়লেও, নতুন রোগী শনাক্তের হার ১৪.৭৬ শতাংশ কমেছে বলে স্বাস্থ্য অধিদপ্তর জানিয়েছে। নতুন আক্রান্ত রোগীর তুলনায় সুস্থ রোগীর সংস্থাও বেড়েছে। সূত্র: বিবিসি\nমহামারিতে যেসব বিষয়ে সতর্ক করল বিশ্ব স্বাস্থ্য সংস্থা জাপানে যাত্রীবাহী জাহাজে করোনা ভাইরাসে আক্রান্ত আরও ৯৯ করোনাভাইরাস: সার্ক দেশগুলোকে এক হওয়ার প্রস্তাব মোদীর সংক্রমণ লাফিয়ে লাফিয়ে বাড়ছে দক্ষিণ আফ্রিকায় ইরানে করোনা ভাইরাসে নারীর মৃত্যু ৬০ লাখ ছুঁইছুই যুক্তরাষ্ট্রে করোনায় আক্রান্তের সংখ্যা ইতালিতে করোনাভাইরাসে ১ ব্যক্তির মৃত্যু, ১০ শহর বন্ধ মুসলিম বিশ্বে মোদির সর্বোচ্চ সম্মাননা পাওয়া ‘লজ্জাজনক’ করোনা : ইরানে মাস্ক সংকট, ফ্রান্সে গণজমায়েত নিষিদ্ধ ৫৩ দেশে করোনা, বৈশ্বিক মহামারীর আশঙ্কা ভারতে শনাক্ত হয়েছে নতুন ধরনের ‘ডাবল মিউট্যান্ট’ কোভিড ভাইরাস করোনা আতঙ্কে ইরানের সঙ্গে সীমান্ত বন্ধ করলো প্রতিবেশী তিন দেশ করোনা নিয়ে জঙ্গিদের পরামর্শ দিল আইএস! নিউইয়র্কে ওষুধের দোকানে করোনা পরীক্ষার অনুমতি কোরিয়ায় নাইটক্লাব থেকে যেভাবে ছড়াচ্ছে করোনা নতুন ও বিপজ্জনক পর্যায়ে করোনা: ডব্লিউএইচও বিশ্ব পরিস্থিতির অবনতি, মহামারীর শেষ হতে ‘আরও অনেক বাকি’ ভারতে করোনায় মৃত্যু ছাড়াল ১ লাখ করোনাভাইরাস: বিশ্ব স্বাস্থ্য সংস্থার সর্বোচ্চ সতর্কতা জারি ইতালিতে একদিনে ২৫০ জনের মৃত্যু বিশ্বে করোনায় এখন সবচেয়ে বেশি আক্রান্ত যুক্তরাষ্ট্রে চীনে নতুন করে ২৪ জনের করোনা শনাক্ত সুস্থ হয়ে ওঠা রোগী ফের আক্রান্ত হলেও করোনা ছড়ায় না: গবেষণা ইতালিতে একদিনে ১৩৩ জনের মৃত্যু, অবরুদ্ধ দেড় কোটি দীর্ঘ হচ্ছে লাশের মিছিল, করোনায় মৃত্যু ছাড়াল ২ লাখ ৯২ হাজার করোনা ‘পজিটিভ’ হার সবচেয়ে বেশি আর্জেন্টিনায় চীনে করোনা ভাইরাসে ২৪ ঘণ্টায় ২৪২ জনের মৃত্যু এইডসের ওষুধ খেয়েই সুস্থ হলেন স্পেনের করোনা রোগী চীনের পর করোনাভাইরাস এবার কানাডাতেও করোনাভাইরাস: ভারতে আক্রান্ত ১ লাখ ছাড়াল ইতালিতে ২৪ ঘণ্টায় রেকর্ড ৬২৭ মৃত্যু ভারতে করোনাভাইরাসে আক্রান্ত প্রথম রোগী শনাক্ত করোনা ভাইরাসে আরও ১৪২ জনের মৃত্যু, আক্রান্ত ৬৯০০০ ইতালিতে একদিনে রেকর্ড সংক্রমণ এবার একদিনে হাজারের বেশি মৃত্যু ভারতে কোভিড-১৯: শনাক্ত রোগীর সংখ্যায় যুক্তরাজ্যকে ছাড়াল ভারত করোনা সংক্রমণের সঙ্গে বসবাসে অভ্যস্ত হতে হবে: ইমরান করোনায় টানা রেকর্ড সংক্রমণ দেখছে বিশ্ব আফগানিস্তানে হাসপাতাল থেকে পালালেন ৩৭ করোনা রোগী ফ্রান্স ও স্পেনেও নতুন ধরণের করোনায় আক্রান্ত রোগী শনাক্ত স্পেনে একদিনে ৭১৮ জনের মৃত্যু করোনাভাইরাস: চীনের চেয়ে এখন কোরিয়ায় রোগী বাড়ছে বেশি বিশ্বে ৬ কোটি ছাড়াল করোনা আক্রান্তের সংখ্যা আফ্রিকা মহাদেশেও ছড়িয়েছে করোনা, নাইজেরিয়ায় প্রথম রোগী শনাক্ত বিশ্বে করোনা থেকে সুস্থ প্রায় ৫ কোটি মানুষ ৮০ হাজার ছাড়াল ভারতে করোনায় মৃত্যু বিশ্বে তিন কোটি ছাড়াল করোনা আক্রান্তের সংখ্যা ২৪ ঘণ্টায় করোনায় শনাক্তের নতুন রেকর্ড গড়েছে ভারত যুক্তরাজ্যে একদিনে সর্বোচ্চ মৃত্যুর রেকর্ড, লন্ডনে জরুরি অবস্থা কোভিড-১৯: ভারতে শনাক্ত রোগী ছাড়াল ৮ লাখ নেপালে একদিনে সর্বোচ্চ আক্রান্তের রেকর্ড ভারতে করোনায় একদিনে ১১১৪ জনের মৃত্যু\nPrevious Previous post: রাজশাহীতে কুপিয়ে হত্যা করল বাবাকে\nNext Next post: সিনহা হত্যা মামলায় টেকনাফ থানার কনস্টেবল গ্রেপ্তার\nবৃহস্পতিবার (রাত ৪:১২)


Amid SSC row, Bengal BJP leader claims party MLAs also took favours | Sangbad Pratidin\nPublished by: Tiyasha Sarkar | Posted: May 20, 2022 9:48 am| Updated: May 20, 2022 9:49 am\nসংবাদ প্রতিদিন ব্যুরো: এইমসে (AIIMS) চাকরি কেলেঙ্কারিতে নাম জড়াল বিজেপির। বাঁকুড়ার বিধায়ক নীলাদ্রিশেখর দানার কন্যা ও নদিয়ার (Nadia) চাকদহের বিধায়ক বঙ্কিম ঘোষের পুত্রবধূর চাকরি হয়েছে কল্যাণীর কেন্দ্রীয় চিকিৎসা প্রতিষ্ঠানে। আর এই চাকরি হয়েছে বিজেপির কেন্দ্রীয় নেতাদের সুপারিশেই! কোনও পরীক্ষা ছাড়াই! এমন অভিযোগ তুলে কেন্দ্রীয় স্বরাষ্ট্রমন্ত্রী অমিত শাহর (Amit Shah) কাছে নালিশ করেছেন এক বিজেপি নেতাই। এই নিয়োগ কেলেঙ্কারি নিয়ে তোলপাড় বঙ্গ বিজেপির অন্দরমহলে।\nস্কুল সার্ভিস কমিশনে (SSC) নিয়োগে বিতর্ক নিয়ে রাজ্যের শাসকদলকে নিশানা করেছে বিজেপি (BJP)। কেন্দ্রীয় সংস্থাকে ‘ব্যবহার’ করা হচ্ছে বলেও অভিযোগ উঠেছে। আর তার মধ্যেই প্যাঁচে গেরুয়া শিবির। প্রশ্ন উঠছে, ঝুলি থেকে বিড়াল বেরিয়েই পড়ল! বাঁকুড়া ও নদিয়া জেলার দুই বিধায়কের ‘কীর্তিতে’ যথেষ্ট অস্বস্তিতে বিজেপি শিবির। কেউ কেউ ‘শাক দিয়ে মাছ ঢাকার’ চেষ্টা করলেও অন্তর্দ্বন্দ্ব প্রকাশ্যে এসেছে। তৃণমূলের পক্ষ থেকে প্রশ্ন তোলা হয়েছে, এবার বিজেপি সিবিআই চাক। কেন দুই বিধায়ককে ও তাঁদের পুত্র-পুত্রবধূকে নিজাম প্যালেসে ডেকে জেরা করা হবে না? দলের রাজ্য সাধারণ সম্পাদক কুণাল ঘোষের বক্তব্য, “মধ্যপ্রদেশে ব্যাপম কেলেঙ্কারি দেখেছি। কেন্দ্রীয় সরকারি প্রতিষ্ঠানেও স্বজনপোষণ, দুর্নীতি, কেলেঙ্কারি চলছে! পরীক্ষার বালাই নেই। অভিযোগ উঠছে, কেন্দ্রীয় মন্ত্রী সুভাষ সরকার, তিনি নাকি এক নেত্রীর মাধ্যমে নিয়োগ করছেন। সেই ঘটনারও তো সমানভাবে তদন্ত করা উচিত। ডেটা এন্ট্রি অপারেটরের পদে পরীক্ষার বালাই নেই! এবার সিবিআই চাওয়া হোক। বিজেপি নেতার কন্যাকে জেরা করুক।”\nঘটনা হল, দিনকুড়ি আগে চাকদহের বিজেপি বিধায়ক বঙ্কিম ঘোষের পূত্রবধূ এইমস-এর নার্সিং কলেজে চাকরি পেয়েছেন আপার ডিভিশন ক্লার্ক পদে। পাশাপাশি বাঁকুড়ার বিজেপি বিধায়ক নীলাদ্রিশেখর দানার মেয়ে মৈত্রী দানাও নার্সিং কলেজে ডেটা এন্ট্রি অপারেটর পদে চাকরি করছেন। দলের প্রভাবশালী বিজেপি নেতৃত্বের সুপারিশে এই দুই বিধায়কের পূত্রবধূ ও মেয়ের চাকরি এইমস-এ হয়েছে বলে দলের তরফে এই অভিযোগ করেন বিজেপির নদিয়া সাংগঠনিক জেলা কমিটির সদস্য পার্থ চট্টোপাধ্যায়। স্বজনপোষণের অভিযোগ তুলে অমিত শাহকে গত ৬ মে চিঠিও দিয়েছেন তিনি। পার্থবাবু কেন্দ্রীয় স্বরাষ্ট্রমন্ত্রীকে চিঠিতে লিখেছেন, “সাতদিন আগে চাকদহের বিধায়ক বঙ্কিম ঘোষ তাঁর পূত্রবধূকে কল্যাণীর এইমসে চাকরির নিয়োগে তদ্বির করেছিলেন। বাঁকুড়ার বিধায়ক নীলাদ্রিশেখর দানাও মেয়ের চাকরির ব্যবস্থা করেছেন। এই নেতারা তাঁদের ব্যক্তিগত অ্যাজেন্ডা পূরণ করছেন পার্টি এবং তাঁদের পদকে ব্যবহার করে। অথচ বিজেপির সাধারণ কর্মী, যাঁরা লড়াই করছেন, তাঁরা বঞ্চিত হচ্ছেন দুর্নীতিপরায়ণ মনোভাবের জন্য।”\nসংবাদমাধ্যমে বঙ্কিম ঘোষের অবশ্য দাবি, “এইমস-এর তরফে বিজ্ঞাপন দেওয়া হয়েছিল ৩৬টি পোস্টের জন্য। পূত্রবধূ পরীক্ষা দিয়েই চাকরি পেয়েছে।” বঙ্কিমবাবুর ছেলেও কল্যাণীর আর একটি কেন্দ্রীয় সরকারি প্রতিষ্ঠান ইন্ডিয়ান ইনস্টিটিউশন অফ সায়েন্স এডুকেশন অ্যান্ড রিসার্চ (আইসার)-এ চাকরি করেন। অন্যদিকে, বাঁকুড়ার বিধায়কের বক্তব্য, “আমার মেয়ে সুপারিশ বা প্রভাব খাটিয়ে নয়, আবেদনের মাধ্যমে একটা ঠিকাদার সংস্থার অধীনে কাজ করছে। এই নোংরা প্রচার বন্ধ করা উচিত।” নীলাদ্রিশেখরের মেয়ের চাকরির জন্য কেন্দ্রীয় শিক্ষা রাষ্ট্রমন্ত্রী তথা বাঁকুড়ার সাংসদ ডা. সুভাষ সরকার সুপারিশ করেছেন বলে অভিযোগ উঠেছে। সুভাষবাবুর দাবি, “আমি এই বিষয়ে কিছুই জানি না। শুনেছি একটি ঠিকাদার সংস্থার অধীনে অস্থায়ী চাকরি পেয়েছেন।” তিনি সংবাদমাধ্যমে জানিয়েছিলেন, দলবদলু এক প্রভাবশালী বিজেপি নেতার মাধ্যমেই মৈত্রী দানার চাকরি হয়েছে। তা হলে কি বিধায়ক বঙ্কিম ঘোষের পুত্রবধূর চাকরি হওয়ার ক্ষেত্রেও ওই দলবদলু প্রভাবশালী বিজেপি নেতার হাত রয়েছে? সামনে আসছে নদিয়া জেলার বিজেপি নেত্রী তথা দলের রাজ্য কমিটির সদস্য দীপা বিশ্বাসের নাম। তাঁর মাধ্যমে দলের প্রভাবশালীদের ঘনিষ্ঠরা চাকরি পাচ্ছেন বলে অভিযোগ। দীপার অবশ্য দাবি, “যদি অনিয়ম থাকে তা হলে তদন্ত হোক। সত্য সামনে আসুক।”\nপুরো বিষয় নিয়ে অস্বস্তির পাশাপাশি তোলপাড় বঙ্গ বিজেপি। মাঠে-ময়দানে লড়াই করা দলের কর্মীরা চাকরি পাচ্ছেন না। শহিদ পরিবারের সদস্যদেরও চাকরির প্রতিশ্রুতি পূরণ হয়নি। তখন নেতাদের আত্মীয়রা সুপারিশে চাকরি পেয়ে যাচ্ছেন। রানাঘাটের বিজেপি সাংসদ জগন্নাথ সরকার এ প্রসঙ্গে বলেন, “যোগ্যতা অনুযায়ী চাকরি না হলে এইমস কর্তৃপক্ষের তদন্ত করা উচিত। দলের সঙ্গেও কথা বলব। অভিযোগ, সত্যি হলে তা দলের পক্ষে মঙ্গলজনক নয়। এবং সেটা কখনওই কাম্য নয়।” বিজেপির সর্বভারতীয় সহ-সভাপতি দিলীপ ঘোষের বক্তব্য, “সরকারি পোস্টে বিনা পরীক্ষায় কেউ ঢুকতে পারে না। টাকা লেনদেন বা বেআইনি নিয়োগ হলে তা কোনওভাবেই কাম্য নয়।” অভিযোগ নিয়ে কল্যাণী এইমস-এর এক্সিকিউটিভ ডিরেক্টর রামজি সিংকে একাধিকবার ফোন করা হলেও তিনি ফোন ধরেননি। তৃণমূল নিশানা করে বলেছে, “কাচের ঘরে বসে ঢিল ছুড়ছে বিজেপি, সিপিএম।” তৃণমূলের হরিণঘাটা ব্লক সভাপতি চঞ্চল দেবনাথ অভিযোগ করেছেন, “বঙ্কিম ঘোষ এর আগেও ছেলে শৌভিককে কেন্দ্রীয় সরকারি প্রতিষ্ঠানে চাকরি করে দিয়েছেন।”\nএইমসে (AIIMS) চাকরি কেলেঙ্কারিতে নাম জড়াল বিজেপির। বাঁকুড়ার বিধায়ক নীলাদ্রিশেখর দানার কন্যা ও নদিয়ার (Nadia) চাকদহের বিধায়ক বঙ্কিম ঘোষের পুত্রবধূর চাকরি হয়েছে কল্যাণীর কেন্দ্রীয় চিকিৎসা প্রতিষ্ঠানে।\nআর এই চাকরি হয়েছে বিজেপির কেন্দ্রীয় নেতাদের সুপারিশেই! কোনও পরীক্ষা ছাড়াই!\nএমন অভিযোগ তুলে কেন্দ্রীয় স্বরাষ্ট্রমন্ত্রী অমিত শাহর (Amit Shah) কাছে নালিশ করেছেন এক বিজেপি নেতাই।


নেপালের পরিণতিতে শঙ্কা বাংলাদেশে | Secret Diary\nনেপালে করোনাভাইরাসের সর্বোচ্চ সংক্রমণ ছিল গত বছর অক্টোবর মাসে। সর্বোচ্চ পাঁচ হাজার ৪৭৩ জন শনাক্ত ছিল ২১ অক্টোবর। এর পরই পর্বতের ঢালের মতোই নিচে নামতে থাকে নেপালের করোনার প্রথম ঢেউ। এ বছরের মার্চে এসে দৈনিক শনাক্ত ১০০ জনের নিচে নেমে যায়। তবে তা স্থায়ী হতে পারেনি বেশিদিন। মাত্র ১৫ দিনের মাথায় হঠাৎ করেই আবার চূড়ার দিকে উঠতে থাকে দৈনিক শনাক্তের সংখ্যা ও হার। এক-দুজন থেকে মৃত্যুও উঠে যায় ৫০ জনের ওপরে। গত ৫ মে শনাক্ত ছিল আট হাজার ৬০৫ জন। মারা যায় ৫৬ জন। শনাক্তের হার ৪০ শতাংশের ওপরে। এখন পর্যন্ত মোট শনাক্ত তিন লাখ ৬০ হাজারের বেশি, আর মারা গেছে সাড়ে তিন হাজার।\nকাছের দেশটিতে শনাক্ত ১০০ জনের নিচে নেমে গিয়েও কেন মাত্র দু-তিন সপ্তাহের ব্যবধানে আবার তা আগের চেয়েও দ্রুতগতিতে চূড়ায় উঠছে, তা নিয়ে বাংলাদেশের বিশেষজ্ঞদের মধ্যেও উদ্বেগ তৈরি করেছে। ব্যাপক যোগাযোগের কারণে ভারত থেকে করোনাভাইরাসের ভারতীয় ভেরিয়েন্ট ঢুকে পড়ার কারণেই নেপাল এই দশায় পড়েছে বলে অনেকের ধারণা। বাংলাদেশেও ভারতীয় ভেরিয়েন্ট ছড়িয়ে পড়লে নেপালের মতো পরিণতি হতে পারে বলে আশঙ্কা রয়েছে কারো কারো মধ্যে। ভারতের পূর্বাঞ্চলীয় রাজ্য পশ্চিমবঙ্গ, আসাম, ওড়িশা ও বিহারে নতুন করে সংক্রমণ ও মৃত্যু বাড়ায় তা নিয়ে দেশে উৎকণ্ঠা আরো বাড়ছে।\nভারত থেকে যাতে দেশে সংক্রমণ ছড়াতে না পারে, সে জন্য ২৬ এপ্রিল থেকে বাংলাদেশও ভারতের সঙ্গে স্থলপথে যাতায়াত বন্ধ করেছে। তবে বিভিন্ন পণ্যবাহী পরিবহনে আমদানি-রপ্তানি চালু থাকায় পরিবহন শ্রমিকদের মাধ্যমে দেশে ভারতীয় ভেরিয়েন্ট ঢোকার আশঙ্কা রয়েছে বলে মনে করেন বিশেষজ্ঞরা। পাশাপাশি জরুরি প্রয়োজনে ভারত থেকে দেশে প্রবেশকারীরাও সংক্রমণ ছড়ানোর হুমকি হয়ে উঠেছে। বিশেষজ্ঞরা কেউ কেউ দেশে ভারতীয় ভেরিয়েন্ট এরই মধ্যে ঢুকেছে বলে ধারণা করলেও সরকারিভাবে বিষয়টি কেউ স্বীকার করছে না।\nস্বাস্থ্য অধিদপ্তরের উপদেষ্টা ড. মুশতাক হোসেন কালের কণ্ঠকে বলেন, নেপালে এমন বিপর্যয় প্রতিবেশী দেশ ভারতের সংক্রমণের প্রভাব। করোনার ভারতীয় ভেরিয়েন্ট অবাধে নেপালে ছাড়ানোর সুযোগ পেয়েছে বলেই এমন দুরবস্থার কবলে পড়েছে দেশটি। এ ক্ষেত্রে নেপাল থেকে ভারতে অবাধে যাতায়াত, ভারতে কাজ করা নেপালি শ্রমিকদের বাড়ি ফেরার বিষয়গুলোও রয়েছে। ড. মুশতাক বলেন, ‘নেপালের বিষয়টি আমাদের জন্য দৃষ্টান্ত। যদিও আমাদের সীমান্ত এখন কড়াকড়িভাবেই বন্ধ করা আছে। যারা ফিরছে তাদের কোয়ারেন্টিনও যথাযথভাবেই হচ্ছে। তাদের কারো মাধ্যমে দেশে ভারতীয় ভেরিয়েন্ট ছড়ানোর প্রমাণ পাওয়া যায়নি। তবে পাওয়া গেলে তা অবাক করার বিষয় হবে না। আমাদের সতর্ক থাকতে হবে।’\nস্বাস্থ্য অধিদপ্তরের তথ্য অনুসারে দেশে ভারতের সঙ্গে ১৮টি স্থলবন্দর দিয়ে যাতায়াতের ব্যবস্থা রয়েছে। এর মধ্যে কোনোটি পুরোপুরি বন্ধ, কোনোটিতে শুধু পণ্য পরিবহনের সুযোগ রাখা হয়েছে, আবার কোনো কোনোটি দিয়ে জরুরি কারণ দেখিয়ে বাংলাদেশিরা দেশে আসার সুযোগ পাচ্ছে। এই সুযোগ নিয়ে প্রতিদিনই শত শত মানুষ ভারত থেকে দেশে ঢুকছে। এ সংখ্যা প্রতিদিনই বাড়ছে। গত ১ মে থেকে গতকাল সকাল ৮টা পর্যন্ত ভারত থেকে স্থলপথে দেশে ঢুকেছে দুই হাজার ৩২২ জন। এর মধ্যে সর্বোচ্চ ৬৬৯ জন এসেছে গতকাল সকাল ৮টা পর্যন্ত আগের ২৪ ঘণ্টায়। বৈধভাবে আসা এই যাত্রীরা ছাড়াও অবৈধভাবে বিভিন্ন সীমান্ত হয়ে প্রতিদিনই আরো কিছু মানুষ দেশে ঢুকছে বলে কালের কণ্ঠ’র স্থানীয় প্রতিনিধিরা জানান।\nআইইডিসিআরের প্রধান বৈজ্ঞানিক কর্মকর্তা ড. এ এস এম আলমগীর কালের কণ্ঠকে বলেন, যাঁরা অসতর্কভাবে চলাফেরা করেন, তাঁদের নেপালের পরিস্থিতি দেখা দরকার। ভারতীয় ভেরিয়েন্ট ঢুকেছে বলে হয়তো নেপালে করোনার বিস্তার দ্রুত ঘটেছে। এই বিজ্ঞানী বলেন, ‘আমাদের দেশে এখন পর্যন্ত ভারতীয় ভেরিয়েন্ট এসেছে কি না তা আমাদের জানা নেই। তবে ভেরিয়েন্ট নিয়ে সাধারণ মানুষের বেশি ভাবনার দরকার নেই; এগুলো গবেষকরা ভাবলেই চলবে। সাধারণ মানুষের কেবল তিনটি কাজ করলেই সুরক্ষা মিলবে—সেটা যে ভেরিয়েন্টের করোনাভাইরাসই হোক না কেন। এই কাজ তিনটি হচ্ছে সঠিকভাবে মাস্ক ব্যবহার, সামাজিক দূরত্ব মেনে চলা ও স্বাস্থ্যবিধি প্রতিপালন এবং টিকা নেওয়া। এই তিনটি যেকোনো ভেরিয়েন্ট থেকেই এখন পর্যন্ত সর্বোচ্চ সুরক্ষা পদ্ধতি বলে প্রমাণিত।’\nড. আলমগীর বলেন, ‘যেকোনো দেশেই যেকোনো সময় নিত্যনতুন ভেরিয়েন্ট তৈরি হতে পারে। আমাদের দেশেও তো মিউটেশন হচ্ছে। এর মধ্যে যেকোনো সময় কোনো একটি মিউটেশন হয়তো ভারতীয় বা আফ্রিকান ভেরিয়েন্টের চেয়ে ভয়ানক হতে পারে। তবে সতর্কতার জন্য অবশ্যই এক দেশ থেকে যাতে অন্য দেশে কোনো ভেরিয়েন্ট না ছড়াতে পারে, সে ব্যবস্থা রাখতেই হবে; যেমনটা আমাদের দেশে সীমান্ত বন্ধ রয়েছে আর আকাশপথও সীমিত করা হয়েছে।’\nআমাদের বেনাপোল প্রতিনিধি জানান, চিকিৎসা, শিক্ষা, ব্যবসা, কূটনীতি, সাংবাদিকতাসহ পেশাভিত্তিক ভিসায় ভারতে গিয়ে যেসব বাংলাদেশি আটকা পড়েছেন, তাঁরা এখন বাংলাদেশ হাইকমিশনের বিশেষ অনুমতিপত্র নিয়ে দেশে ফিরে আসছেন। আসার পরই তাঁদের ১৪ দিনের কোয়ারেন্টিনে রাখা হচ্ছে। কোয়ারেন্টিনে থাকা কিছু যাত্রী চিকিৎসা ভিসায় চিকিৎসার জন্য ভারতে গিয়েছিলেন।\nপ্রশাসন থেকে কঠোরভাবে ১৪ দিনের কোয়ারেন্টিন পালন করার নির্দেশনা দেওয়া হয়েছে। উপজেলা প্রশাসন বিষয়টি মনিটর করছে। ভারত থেকে ফেরা যাত্রীদের পাসপোর্ট নিয়ে নেওয়া হচ্ছে, ১৪ দিন পর করোনা নেগেটিভ রিপোর্ট এলে পাসপোর্ট ফেরত দিয়ে বাড়িতে যাওয়ার অনুমতি দেওয়া হচ্ছে।\nযশোর জেলা প্রশাসন ও বেনাপোল ইমিগ্রেশন সূত্রে জানা গেছে, ২৬ এপ্রিল থেকে স্থলবন্দর সাময়িক বন্ধ করার পর প্রথম দিনে ছয়জন দেশে ফেরে। এরপর এ পর্যন্ত প্রায় দুই হাজার যাত্রী দেশে ফিরেছে। সরকারি নির্দেশনা অনুযায়ী, ভিসার মেয়াদ ১৫ দিনের কম থাকা যাত্রীরা দেশে ফিরতে পারবে। কিন্তু যারা দেশে ফিরেছে, তাদের বেশির ভাগের ভিসার মেয়াদ ১৫ দিনের বেশি রয়েছে। তাই বেশিসংখ্যক যাত্রীকে কোয়ারেন্টিনে রাখার ব্যবস্থা করতে প্রশাসন ও স্বাস্থ্য বিভাগ কঠিন অবস্থায় পড়েছে।\nপঞ্চগড় প্রতিনিধি জানান, ২৬ এপ্রিল থেকে বাংলাবান্ধা স্থলবন্দর দিয়ে যাতায়াত বন্ধ রাখা হয়েছে। গত ২৮ এপ্রিল বন্দরের জন্য ১৪ নির্দেশনা দেওয়া হয়। নির্দেশনার পর এখন পণ্যবাহী ট্রাকের ভারতীয়সহ বিদেশি চালকরা মাস্ক পরে আলাদা শেডে অবস্থান করেন। নির্ধারিত টয়লেট ব্যবহার এবং নির্ধারিত দোকানে মালপত্র ক্রয় করছেন। বন্দর এলাকায় বহিরাগতদের প্রবেশ নিষিদ্ধ করা হয়েছে। বন্দরের শ্রমিকদের আলাদা পোশাক দেওয়া হয়েছে এবং বন্দরসংশ্লিষ্ট অন্যরা পরিচয়পত্র ব্যবহার করছেন।


স্কুলে ছাত্রলীগের কমিটির সমালোচনায় কাদের – Sangbadprotidin\nস্কুলে ছাত্রলীগের কমিটির সমালোচনায় কাদের\nadmin December 23, 2017 স্কুলে ছাত্রলীগের কমিটির সমালোচনায় কাদের2017-12-23T15:33:13+00:00 সারাদেশ\nছাত্রলীগের স্কুল কমিটির ধারণাটি সঠিক নয় বলে মনে করেন আওয়ামী লীগের সাধারণ সম্পাদক এবং সড়ক পরিবহন ও সেতুমন্ত্রী ওবায়দুল কাদের।\nতিনি বলেছেন, সব বিষয়ে আলোচনা করা ভালো। ছাত্রলীগের স্কুল কমিটি ধারণাটি ঠিক নয়। এই মুহূর্তে একটি সমালোচনা ডেকে আনার দরকার নেই।\nশনিবার (২৩ ডিসেম্বর) দুপুরে বাংলা একাডেমিতে ছাত্রলীগ আয়োজিত এক আলোচনা সভায় প্রধান অতিথির বক্তব্যে ওবায়দুল কাদের এসব কথা বলেন।\nশহীদ বুদ্ধিজীবী দিবস ও মহান বিজয় দিবস উপলক্ষে একাডেমির আবদুল করিম সাহিত্যবিশারদ মিলনায়তনে এ সভার আয়োজন করা হয়।\nওবায়দুল কাদের বলেন, এমনিতেই ছেলে-মেয়েদের পিঠে বই-পুস্তকের বোঝা, তার ওপর রাজনীতির বোঝা চাপানোর দরকার নেই। কলেজ ও বিশ্ববিদ্যালয় পর্যায়ে ছাত্র রাজনীতি থাকতে পারে।\nএসব জায়গায় ছাত্রলীগের কমিটি আরও পরিশীলিত করতে হবে।\n‘তবে সেখানে যেন কোনো বিশৃঙ্খলা না হয়, সে বিষয়ে ছাত্রলীগকে সতর্ক থাকতে হবে। সামনে নির্বাচন, তাই ছাত্রলীগের কাজের জন্য দলের যাতে কোনো ক্ষতি না হয় সে বিষয়টি খেয়াল রাখতে হবে।’\nতিনি বলেন, এ ধরনের আলোচনা সভাগুলো ঘরোয়া সেমিনার ধরনের না হওয়াই ভালো। এমন আলোচনা সভা বটতলায় হওয়া ভালো। ছাত্রলীগের প্রতি যেন সাধারণ শিক্ষার্থীরা আগ্রহী হয় সে জন্য বটতলায় এসব অনুষ্ঠান হলে ভালো হয়।\nরংপুর সিটি করপোরেশন (রসিক) নির্বাচন নিয়ে সংবাদপত্রের প্রতিবেদনের বিষয়ে আওয়ামী লীগ সাধারণ সম্পাদক বলেন, রংপুর নিয়ে নানা ধরনের লেখা হচ্ছে। কেউ কেউ আদা জল খেয়ে রাজনৈতিক কারণে নেমে পড়েছেন আমাদের বিরুদ্ধে। সেটা আমরা বুঝি। যারা সমালোচনা করেন তাদের কথা বলছি।\n‘রংপুরে আওয়ামী লীগ মেয়র নির্বাচনে দ্বিতীয় হয়েছে। কিন্তু কাউন্সিলরে প্রথম হয়েছে। দলের ১৪ জন কাউন্সিলর নির্বাচিত হয়েছেন, আরও ছয়জন স্বতন্ত্র কাউন্সিলর আওয়ামী লীগের হয়ে কাজ করবেন।’\nতিনি বলেন, এছাড়া নির্বাচনে বিএনপির সাতজন কাউন্সিলর নির্বাচিত হয়েছেন। জাতীয় পার্টির মাত্র দু’জন। এসব লেখা হয় না। এসব না লিখে বলা হয়, আওয়ামী লীগ তলানিতে চলেআওয়ামী লীগ সাধারণ সম্পাদক ওবায়দুল কাদের।\nএ নির্বাচন নিয়ে বিএনপির বক্তব্য প্রসঙ্গে ওবায়দুল কাদের বলেন, বিএনপি জিতলে বলে নির্বাচন কমিশনের উপর আস্থা আছে। হেরে গেলে বলে আস্থা নেই। কুমিল্লায় আস্থা ছিল, রংপুরে আস্থা নেই।\n‘কেমনে আপনাদের টেনে তুলবে? আপনারা সেকেন্ড (দ্বিতীয়) না তো, আপনারা থার্ড (তৃতীয়)। থার্ডকে টেনে তুলবে কীভাবে? তাহলে কি জাতীয় নির্বাচনে ৩০০ আসন আপনাদের দিতে হবে আস্থা রাখার জন্য?’ বিএনপির প্রতি প্রশ্ন রাখেন কাদের।\n« এবি ব্যাংকের ৩৫তম এজিএম অনুষ্ঠিত\nমার্কিন মেরিন সেনা এফবিআই এর জালে »


আর গান শোনাবেন না শিল্পী শাম্মী আখতার\n১৮ জানুয়ারি ২০১৮, ১২:০৩\nবরেণ্য কণ্ঠশিল্পী শাম্মী আখতারও না-ফেরার দেশে চলে গেলেন। শিল্পপথে যাঁদের প্রাণান্ত বসবাস, এমন সুন্দর মানুষরা একে একে আমাদের ছেড়ে যাচ্ছেন। বিশেষ করে বাংলাদেশের স্বাধীনতার সমান বয়সী যাঁদের শিল্পচর্চা আবদুল জব্বার, রাজ্জাকের মতো মহান মানুষদের সমান্তরালে নতুন বছরের শুরুতেই পৃথিবীর পূর্ণযাত্রা সম্পন্ন করলেন শামীমা আখতার তথা শাম্মী আখতার। গান গেয়ে মানুষটি জয় করেছিলেন লাখো ভক্তের মন। আমাদের হৃদয় আজ ভারাক্রান্ত আর দৃষ্টি বড়ই সজল। মহাপ্রকৃতির দেওয়া বয়সসীমার ওপরে মানুষের হাত থাকে থাকে না সত্য, তবু প্রিয় মানুষদের অকালবিদায় মন মানে না কিছুতেই। যেখানেই থাকুন আমাদের গভীর শোক ও শ্রদ্ধাঞ্জলি জানবেন প্রিয় মানুষ, প্রিয় শিল্পী শাম্মী আখতার।\nছয় বছর ধরে বুকে কর্কট রোগের দুঃসহ যন্ত্রণাকে সঙ্গী করে চলছিলেন শাম্মী আখতার। গত মঙ্গলবার আর কর্কটের সঙ্গে পেরে উঠলেন না তিনি। মাত্র ৬২ বছরের অকালজীবনকে মহান ঈশ্বরের কাছে সমর্পণ করতে বাধ্য হলেন। কিন্তু শিল্পী দৃশ্যত দেহান্তরিত হলেন বটে, আমাদের অন্তর্দৃষ্টিতে রয়ে গেল তাঁর অমূল্য ও নিপুণ কর্মকুশলতা। বাংলা সংগীতের আপন ভুবন আলোকিত করে যাওয়া সেসব গান প্রজন্ম থেকে প্রজন্মান্তরে দ্যোতি ছড়াবে। আমরা শাম্মী আখতারের ভক্তরা তাঁর অমৃত সুরধারাকে বয়ে বেড়াব আগামীর ইথারে গভীর ভালোবাসায়।\n১৯৭০ সালে জাতীয় কবি কাজী নজরুল ইসলামের ‘একি অপরূপ রূপে মা তোমায় হেরিনু পল্লী জননী’ গানের মাধ্যমে প্রথম খুলনা বেতারে তালিকাভুক্ত শিল্পী হিসেবে কণ্ঠ দেন শাম্মী আখতার। ১৯৭৫ সালে ঢাকায় এসে গান গাওয়ার আমন্ত্রণ পান তিনি। এরপর ১৯৮০ সালে প্রখ্যাত সংগীত পরিচালক সত্য সাহা ‘অশিক্ষিত’ ছবির মাধ্যমে চলচ্চিত্রের প্লেব্যাকে সুযোগ দেন। অভিষেক ছবিতেই ‘ঢাকা শহর আইসা আমার আশা ফুরাইছে’ এবং ‘আমি যেমন আছি তেমন রবো বউ হব না রে’ গান দুটি গেয়ে বাজিমাত করেন। যে গান এখনো ভীষণ শ্রোতাপ্রিয় এবং সবার মুখে মুখে ফেরে।\nমাত্র ছয় বছর বয়সে তাঁর সংগীতজীবনের ধারাপাত হয়। বরিশালের ওস্তাদ গৌরবাবুর কাছে গানের প্রথম হাতেখড়ি নেন। এরপর বাবার সরকারি চাকরির সুবাদে দেশের কয়েকটি জেলায় বিভিন্ন শিক্ষকের কাছে সংগীতের তালিম নেওয়ার সুযোগ পান তিনি। রাজবাড়ী ও খুলনায় সংগীত শিক্ষা নেন বাবু বামনদাস গুহ রায়, রণজিৎ দেবনাথ, সাধন সরকার, নাসির হায়দার ও প্রাণবন্ধু সাহার কাছে।\nশাম্মী আখতার বাংলাদেশের অগ্রগণ্য প্লেব্যাক সিঙ্গারদের একজন, যিনি প্রায় ৪০০টি চলচ্চিত্রে গান গেয়েছেন। জীবদ্দশায় তাঁর দুটি গানের অ্যালবাম প্রকাশিত হয়। ২০১০ সালে ‘ভালোবাসলেই ঘর বাঁধা যায় না’ ছবির ‘ভালোবাসলেই সবার সাথে ঘর বাঁধা যায় না’ গানের জন্য জাতীয় চলচ্চিত্র পুরস্কারে ভূষিত হন এই গুণী শিল্পী।\nশাম্মী আখতারের বহু শ্রোতাপ্রিয় গানের মধ্যে ‘বিদেশ গিয়া বন্ধু তুমি আমায় ভুইল না’, ‘মনে বড় আশা ছিল তোমাকে শোনাব গান’, ‘আমার মনের বেদনা বন্ধু ছাড়া বুঝে না’, ‘খোদার পরে তোমায় আমি বড় বলে জানি’, ‘আমার নায়ে পার হইতে লাগে ষোলোআনা’, ‘ঝিলমিল ঝিলমিল করছে রাত’, ‘এই রাত ডাকে ঐ চাঁদ ডাকে হায় তুমি কোথায়?’ গানগুলো এই শিল্পীকে নিরঙ্কুশ ও নিঃসংশয়ভাবেই কোকিলকণ্ঠি অভিধায় অভিষিক্ত করে।\nযে বয়সে আমরা উড়নচণ্ডী ছিলাম, পড়াশোনা ফাঁকি দিয়ে দয়িতাকে হৃদয়ে ধারণ করে গুনগুন করে সারাক্ষণ প্রেমের গান গাইতাম—সেকালে শাম্মী আখতার আমাদের মন ভীষণভাবে মজিয়ে রাখতেন। শিল্পী জীবনে সুবীর নন্দীর সঙ্গে শাম্মী আখতারের ডুয়েট গানের কেমিস্ট্রিটা ছিল অসাধারণ। মোস্তফা আনোয়ার পরিচালিত 'কাজল লতা' ছবির গান 'এই রাত ডাকে ওই চাঁদ ডাকে আজ তুমি কোথায়?' গানটিতে শাম্মী আখতার কণ্ঠ ছাড়েন, 'এমন করে ডাকো যদি আমার ঘরে থাকাই দায়' সুরের কী ইন্দ্রজাল, কী প্রাণস্পর্শী দ্যোতনা!\nওই গানেই শাম্মী তাঁর অনন্য সুরের মোহময়ী মায়া ছড়ান, 'আমি থাকি বা না থাকি, তবু বাতাস হয়ে সুবাস হয়ে, তোমার কাছে আসব বয়ে। গানে গানে ডাকব তোমায় হয়ে বনের পাখি!' গানটি লিখেছেন মোহাম্মদ রফিকুজ্জামান আর সুর দিয়েছেন খন্দকার নূরুল আলম। কিন্তু শাম্মী আখতারের কোকিলকণ্ঠ ছাড়া এই গানের কথারা হয়তো এমন করে জাদু ছড়াতই না।\nবাংলাদেশের বেশিরভাগ শিল্পীর এ এক ক্লিষ্টকর নিয়তি যে, শেষ বয়সে তাঁরা মারাত্মক অর্থ সংকটে ভোগেন। শাম্মী আখতারও এমন সীমাবদ্ধতার বাইরে ছিলেন না। গত বছর অক্টোবরে প্রধানমন্ত্রী শেখ হাসিনা তাঁর নিজস্ব তহবিল থেকে পাঁচ লাখ টাকা অনুদান দেন এই গুণী শিল্পীকে।\nশেষ পর্যন্ত জীবনযুদ্ধে হার মেনে চিরতরে অন্তরালে চলে গেলেন তিনি। শিল্পীর স্বামী গণসংগীত শিল্পী আকরামুল ইসলাম, দুই সন্তান ও স্বজনদের প্রতি আমাদের হার্দিক সমবেদনা রইল। মহান প্রভু নিশ্চয় তাঁকে তাঁর নতুন জায়গায় ভালো রাখবেন—এমন প্রার্থনা আমাদের সবার।\nশিল্পী শাম্মী আখতারের জন্য মাইকেল মধুসূদন দত্তের মেঘনাদ বধ কাব্যের প্রথম সর্গের এই অমোঘ সত্য পঙক্তিমালা হোক সবিশেষ বিয়োগান্তক শ্রদ্ধার্ঘ্য :\nএ মোর সুন্দরী পুরী! কিন্তু একে একে\nশুখাইছে ফুল এবে, নিবিছে দেউটি;\nনীরব রবাব, বীণা, মুরজ, মুরলী;\nতবে কেন আর আমি থাকি রে এখানে?\nকার রে বাসনা বাস করিতে আঁধারে?\nলেখক : সংবাদকর্মী, মাছরাঙা টেলিভিশিন।


চট্টগ্রাম বিআরটিএতে তিন ম্যাজিস্ট্রেটের সাঁড়াশি অভিযান\nবুধবার, ২৯ মে, ২০১৯, ০৭:২৯:১০ 15:27\nডেস্ক রিপোর্টঃ-বাংলাদেশ রোড ট্রান্সপোর্ট অথরিটির (বিআরটিএ) চট্টগ্রাম বিভাগীয় কার্যালয়ে দালাল ধরতে সাঁড়াশি অভিযান পরিচালনা করেছেন তিন নির্বাহী ম্যাজিস্ট্রেট। অভিযানে ড্রাইভিং লাইসেন্স, রেজিস্ট্রেশন এবং ট্যাক্স-টোকেনসহ বিভিন্ন লাইসেন্স তৈরি করে দেওয়ার নামে দালালি করার সময় কাগজপত্রসহ হাতেনাতে ১৫ জনকে আটক করা হয়।\nবিআরটিএ’র নির্বাহী ম্যাজিস্ট্রেট এস. এম মনজুরুল হক, জিয়াউল হক মীর এবং সোহেল রানার নেতৃত্বে বুধবার দুপুরে এ অভিযান পরিচালিত হয়।\nঅভিযান শেষে যাচাইবাচাই করে ভ্রাম্যমাণ আদালত ছয়জন দালালকে পাঁচদিনের বিনাশ্রম কারাদণ্ড দেওয়া হয়। দণ্ডপ্রাপ্ত দালালরা হলেন, মো. মহসীন চৌধুরী (২৬), মো. মুন্না (২৫), মো. আবুল খায়ের (৫২), মো. খোরশেদ (৫০), মো. জানে আলম (৩৮) এবং মো. শাহা আলম (৪০)।\nবিআরটিএ’র নির্বাহী ম্যাজিস্ট্রেট এস. এম মনজুরুল হক বলেন, ‘বিআরটিএ কার্যালয়ের কয়েকটি সেবা বুথে দালাল অবস্থান করছে, এমন সংবাদের ভিত্তিতে আমরা সেখানে অভিযান চালাই। অভিযানে দালাল সন্দেহে ১৫ জনকে আটক করা হয়। পরে যাচাইবাচাই করে ছয়জন দালালকে পাঁচদিনের বিনাশ্রম কারাদণ্ড এবং তাদের কাছ থেকে মুচলেকা নেওয়া হয়। তাছাড়া একই অপরাধ পুনরাবৃত্তি করলে কঠোর শাস্তি দেওয়া হবে বলে নির্দেশনা দেওয়া হয়। আমাদের অভিযান অব্যাহত থাকবে।’\nভ্রাম্যমান আদালত সূত্রে জানা যায়, দুপুরে বিআরটিএ কার্যালয়ে তিন নির্বাহী ম্যাজিস্ট্রেট যৌথ অভিযানে বের হলে দালালরা বিভিন্ন দিকে পালাতে থাকে। এসময় পুলিশ দিয়ে ধাওয়া করে ১৫ জনকে আটক করে ভ্রাম্যমাণ আদালতের কাছে সোপর্দ করেন। আটক ১৫ জনের কাছে জিজ্ঞাসাবাদের পর ৬ জন স্বীকারোক্তি দেন। পরে ম্যাজিস্ট্রেট প্রত্যেককে ৫ দিনের বিনাশ্রম কারাদণ্ড প্রদান করেন।


According to US study the division of household work for men and women is still obeyed ancient mold - Anandabazar\nAccording to US study the division of household work for men and women is still obeyed ancient mold\n১৬ ফেব্রুয়ারি, ২০২০, ০০:২৮:০০\nশেষ আপডেট: ১৫ ফেব্রুয়ারি, ২০২০, ২৩:৪৬:৪৯\nকে ডিশ ধুইবে?\nমার্কিন সমীক্ষায় প্রকাশ পাইল, আমেরিকায় তরুণবয়সি দম্পতিদের মধ্যেও, পুরুষ ও নারীর গৃহকর্মের বিভাজন এখনও প্রাচীন ছাঁচ মানিয়াই চলিয়াছে। অর্থাৎ, পুরুষ গৃহকর্ম করেন কম, নারী করেন বেশি। যদিও পুরুষ পূর্বের তুলনায় কিছু অধিক এবং নারী পূর্বের তুলনায় কিছু ন্যূন কর্ম করেন। পুরুষের তুলনায় নারী গড়ে প্রতি দিন এক ঘণ্টা বেশি গৃহকর্ম করেন ও এক ঘণ্টা বেশি শিশুর লালনপালনে মন দেন। হাইস্কুলের সিনিয়রদের মধ্যেও সমীক্ষা চালাইয়া দেখা গিয়াছে, তাহারা মনে করে, এক আদর্শ পরিবারে, পুরুষটি উপার্জন করিবেন, নারী গৃহে থাকিবেন ও শিশুর যত্ন করিবেন। বৃদ্ধ দম্পতিদের এমন ধারণা থাকিলে হয়তো স্বাভাবিক লাগিত, কিন্তু ১৮ হইতে ৩৪ বৎসর বয়স্কদের মধ্যেও মূলত এই ধারণাই প্রোথিত হইয়া আছে। কোনও সন্দেহ নাই, ক্রমাগত প্রচার, আন্দোলন, গণমাধ্যমে লিখিত ও বাচিক আলোচনার ফলে নারীবাদ পূর্বের তুলনায় অগ্রসর হইয়াছে, সমান পারিশ্রমিকের দাবিতে নারী অফিসকর্মী হইতে নারী টেনিস খেলোয়াড় সরব হইয়াছেন। অস্কার পুরস্কারে নারী পরিচালকেরা যথেষ্ট সংখ্যায় মনোনয়ন না পাইলে, খ্যাতনামা অভিনেত্রী ‘বঞ্চিতা’দের নাম-খচিত পোশাক পরিয়া সেই অনুষ্ঠানে আসিয়া প্রতিবাদ জানাইতেছেন। নিঃসন্দেহে বহু সাধারণ পুরুষও এখন মনে করেন, নারীই কেবল গৃহের কাজ করিবেন কেন, বিশেষত যেখানে তিনিও অফিসে কাজ করিয়া বাড়ি ফিরিতেছেন? কিন্তু ফলাফল দেখিয়া আপাত ভাবে মনে হইতেছে, নিবন্ধে বা দূরদর্শনের টক শো’তে, এমনকি বৈঠকি আড্ডায় প্রকাশিত সেই মনোভাব এখনও পুরুষকে কায়িক শ্রমে প্রণোদিত করে নাই। ফেসবুকে লিখিবার সময় যে-পুরুষ প্রবল নারীবাদী, চলচ্চিত্রে বা সাহিত্যে প্রচ্ছন্ন পুরুষতন্ত্রকে যিনি সপাটে ধুইয়া দিতেছেন, নিজগৃহে ঘর পরিষ্কার করিবার জন্য ভ্যাকুয়াম ক্লিনারটি চালাইতে তাঁহার হাড়ে ব্যথা ধরিয়া যায়, ওয়াশিং মেশিনে কাপড় কাচিতে ও সেই কাপড় শুকাইতে দিতে জ্বর-জ্বর লাগে। কিন্তু সমীক্ষায় ইহাও প্রকাশ পাইয়াছে, গাড়ির রক্ষণাবেক্ষণের ক্ষেত্রে ও বাড়ির লাগোয়া বাগানটির যত্ন লইবার ক্ষেত্রে পুরুষের ভূমিকা নারীর তুলনায় অধিক। অর্থাৎ, পুরুষ যে অলস তাহা নহে, শ্রম করিতে তাঁহারা প্রস্তুত, কিন্তু ‘পুরুষোচিত’ কাজগুলিতেই আগাইয়া আসেন, ‘নারীসুলভ’ কাজে নহে। কাপড় কাচা, রান্না, মুদির দোকানে যাইয়া নিত্যপ্রয়োজনীয় দ্রব্য ক্রয়, ডিশ-প্রক্ষালন ইত্যাদি কাজগুলিতে তাঁহারা উৎসাহী নহেন। অন্য দিকে, বাড়ি কেমন সাজানো হইবে, কোন আসবাব ক্রয় করা হইবে, এই ক্ষেত্রে সিদ্ধান্ত মূলত লইয়া থাকেন নারী। আবার, অর্থ বিনিয়োগ ও সঞ্চয়ের ক্ষেত্রে পুরুষের সিদ্ধান্তের ভূমিকা প্রধান। অর্থাৎ, আমেরিকা আছে আমেরিকাতেই। বা, বিশ্ব আছে বিশ্বেই।\nকারণ, নৈতিক শুদ্ধতার একটি চল হইয়াছে বটে, কিন্তু মস্তিষ্কে বাসা বাঁধিয়া রহিয়াছে পুরুষতান্ত্রিক ধারণা। এই ছাঁচ ভাঙা অতীব দুষ্কর। অবশ্য একটি ক্ষেত্রে তাহা ভাঙিয়া গিয়াছে। নারীর উপার্জনটি পরিবারের জন্য সমান অনুপাতে ব্যয় করিতে পুরুষের কোনও বাধা নাই। এই ক্ষেত্রে সমানাধিকার বুঝিব, অন্য ক্ষেত্রে বুঝিব না, তাহাতে প্রতীয়মান হয়, পুরুষের মূল অবস্থানটি সুবিধাবাদী। প্রাচীন পুরুষের অহঙ্কারী ধাঁচ হয়তো নারীর নিকটে অর্থপ্রার্থনা করিতে লজ্জা বোধ করিত। আরও দেখা যাইতেছে, ১৯৭০-এর দশকে এক জননী তাঁহার শিশুর সহিত যে পরিমাণ সময় কাটাইতেন, এখন এক জননীও তাহাই কাটাইতেছেন, শিশুর যত্ন লইতেছেন ও তাহাকে পড়াইতেছেন।\nঅথচ উক্ত দশকে জননীরা অধিকাংশই হইতেন গৃহবধূ। অফিস যাইতেন না। একই সঙ্গে, ইদানীং বেশ কিছু চাকুরির ক্ষেত্রে, অধিক ঘণ্টা কাজ করিতে হয়। অর্থাৎ, এক আধুনিক নারী হরেদরে অফিসে বেশি খাটিতেছেন, গৃহে বেশি খাটিতেছেন। অনেকের মতে ইহার মূল কারণ, শৈশব হইতে মানুষ দেখিতেছে, পরিবারে নারী গৃহকর্ম বেশি করেন। সেই বুনিয়াদি দর্শনকে সহস্র শিক্ষা ও নূতন দীক্ষা দিয়াও উৎপাটন করা কঠিন। অবশ্য এ সকলই তো মার্কিন দেশের কথা। আমাদের দেশে এই বিষয় লইয়া\nঅত গোল হইবার সম্ভাবনা নাই। এখানে অন্যের গৃহে পরিচারিকার কর্ম করিয়া নারী বাড়ি ফিরিয়া নিজের গৃহে পরিচারিকার সমুদয় কর্ম করিবার পর, পুরুষ মদ গিলিয়া আসিয়া তাঁহাকে প্রাণপণ পিটাইয়া, সকল অর্থ কাড়িয়া লন। সমীক্ষার প্রশ্নই নাই। সমীক্ষকেরা অন্তত এই দেশে গৃহকর্মে অধিক মনোযোগ দিতে পারিবেন।\nভ্যালেন্টাইন’স ডে-র পরম শুভলগ্নে ইস্ট-ওয়েস্ট মেট্রো শুরু হল, নিশ্চয় ভিড়ঠাসা ট্রেনে পা মাড়িয়ে দিলেও ঝগড়া হবে কম। আর যে-হারে সবাই কামরায় দাঁড়িয়ে মোবাইলে ছবি তুলতে ব্যস্ত, সিট না পেলেও বেজার হওয়ার সম্ভাবনাই নেই। সব বন্দোবস্ত ধাঁ-চকচকে, আবার স্টেশনে স্ক্রিন-ডোর। তাই দড়াম করে লাইনে লাফিয়ে পড়া যাবে না। অতি সস্তায় আত্মহত্যার একটি উপায় বন্ধ করে দেওয়া হল। দেখা যাক, অতি-সচেতন শহরে এ নিয়ে আন্দোলন গজিয়ে ওঠে কি না!


BJP leader Ishrat Jahan physically assualted in her house ।Sangbad Pratidin\nPublished by: Sayani Sen | Posted: September 24, 2020 5:13 pm| Updated: September 24, 2020 5:23 pm\nঅরিজিৎ গুপ্ত, হাওড়া: তিন তালাক রদ আন্দোলনের মুখ তিনি। বিজেপি নেত্রী হিসাবে সমানভাবে পরিচিত ইশরাত জাহান (Ishrat Jahan)। সেই তিনিই কিনা নিজের বাড়িতেই নিগৃহীতা। স্বামীর উপস্থিতিতে ভাসুর তাঁকে ধর্ষণের চেষ্টা করে বলেই অভিযোগ। হাওড়ার গোলাবাড়ি থানায় অভিযোগ দায়ের করেছেন তিনি। তবে এখনও গ্রেপ্তার হয়নি কেউ।\nইশরাত জাহানের দাবি, বৃহস্পতিবার বেলা বারোটা নাগাদ হাওড়ার পিলখানায় নিজের বাড়িতে ছিলেন তিনি। অভিযোগ, সেই সময় স্বামীর উপস্থিতিতে ভাসুর তাঁকে ধর্ষণের চেষ্টা করে। স্বামী তাতে বাধা দেয়নি বলেও অভিযোগ তাঁর। ইশরাত জাহানের আরও অভিযোগ, স্বামী এবং ভাসুর মিলে তাঁকে মারধরও করে। এমনকী তাঁর পোশাকও ছিঁড়ে দেওয়া হয়। এই প্রথমবার নয়। এর আগেও শ্বশুরবাড়ির লোকজনের বিরুদ্ধে অত্যাচারের অভিযোগ করেছিলেন ইশরাত জাহান।\n[আরও পড়ুন: খড়দহে তৃণমূল কাউন্সিলরের বাড়িতে ব্যাপক বোমাবাজি, নেপথ্যে দলের অন্তর্কলহ?]\nনিজের বাড়িতে নির্যাতন সহ্য করে অন্যায়কে প্রশ্রয় দেওয়ার পাত্রী নন তিনি। তাই তো তড়িঘড়ি গোলাবাড়ি থানার দ্বারস্থ হন বিজেপি নেত্রী। সেখানে স্বামী, ভাসুরের বিরুদ্ধে অভিযোগ দায়ের করেন তিনি। বিজেপি নেত্রী তথা তিন তালাক (Triple Talaq) রদ আন্দলনের অন্যতম মুখের উপর হামলার অভিযোগ পাওয়মাত্রই ঘটনার তদন্ত শুরু করেছে পুলিশ। তবে এখনও কেউ গ্রেপ্তার হয়নি।\n[আরও পড়ুন: সম্পত্তির লোভে শ্বশুর-শাশুড়িকে খুন করিয়েছে জামাই! হাবড়ার প্রৌঢ় দম্পতি খুনে নয়া মোড়]\nস্বামী-ভাসুরের অত্যাচারের শিকার তিন তালাক রদ আন্দোলনের নেত্রী ইশরাত জাহান।\nহামলার অভিযোগ পাওয়মাত্রই ঘটনার তদন্ত শুরু করেছে পুলিশ।


২০১৪ জানুয়ারি ০১ ০৫:০২:১২\n২০১৩ সালে বেশ কয়েকটি ঘটনায় বিশ্বব্যাপী আলোচিত হয়েছে বাংলাদেশ। রানা প্লাজা ট্র্যাজেডি, মুক্তিযুদ্ধকালীন যুদ্ধাপরাধীদের বিচার, নির্বাচন, হরতাল, সহিংসতা, পদ্মা সেতু, গ্রামীণ ব্যাংক ও ড. ইউনূস ইত্যাদি নেতিবাচক বিষয় নিয়ে বিশ্বব্যাপী সারা বছরই আলোচনা-সমালোচনায় ছিল বাংলাদেশ। তবে এর পাশাপাশি সমুদ্র সীমা নির্ধারণ, জলবায়ু পরিস্থিতি মোকাবেলা ইত্যাদি বিষয়ে বেশ ইতিবাচক আলোচিত দিকও ছিল।\n২০১৩ সালের ২৪ এপ্রিল শুধু বাংলাদেশ নয় বিশ্বের ইতিহাসে একটি শোকাবহ দিন। এ দিন রাজধানী ঢাকার অদূরে সাভারে ৯ তলা ভবন রানা প্লাজা ধসে নিহত হন অন্তত ১১৩৪ শ্রমিক। আহত হয়েছেন আড়াই হাজারেরও বেশি, নিখোঁজ অন্তত ২০০ শ্রমিক।\nসারাবিশ্বে এ হৃদয়বিদারক ঘটনাটি ব্যাপক সাড়া ফেলে। বিশ্বের সকল নামিদামি মিডিয়া, সংগঠন ও রাজনৈতিক ব্যক্তিবর্গ নিয়মিত এ ঘটনার খোঁজখবর নেন। সব গণমাধ্যমেই শিরোনাম হিসেবে প্রকাশিত হয় ইতিহাসের অন্যতম মানবসৃষ্ট এ দুর্ঘটনা। মানবাধিকার ও বিশ্বসংস্থাগুলো সহযোগিতার পাশাপাশি সরকারি নীতিমালারও ব্যাপক সমালোচনা করে।\nবিশ্বের অন্যান্য ঘটনাকে পেছনে ফেলে ‘রানা প্লাজা ট্র্যাজেডি’ টাইম ম্যাগাজিনের জরিপে ২০১৩ সালের সেরা ১০টি ঘটনার মধ্যে স্থান করে নেয়। তালিকার সপ্তম স্থানে আছে এ মর্মান্তিক দুর্ঘটনা।\nরানা প্লাজার ধ্বংসস্তূপ থেকে ১৭ দিন পর রেশমা নামে এক গার্মেন্টসকর্মীর জীবিত বেরিয়ে আসার ঘটনাটি বিশ্বব্যাপী আলোড়ন সৃষ্টি করে। বিশ্বের গণমাধ্যমগুলো একে ‘অবিশ্বাস্য’ ও ইতিহাসের অন্যতম স্মরণীয় ঘটনা হিসেবে উল্লেখ করে। বিভিন্ন দেশের নানা প্রতিষ্ঠান রেশমাকে তাদের প্রতিষ্ঠানে চাকরি করার আহ্বান জানায়।\nরানা প্লাজা ট্র্যাজেডির পর বছরজুড়ে সবচেয়ে আলোচিত ছিল যুদ্ধাপরাধীদের বিচার প্রসঙ্গ। বিচার প্রক্রিয়ার শুরু থেকেই আন্তর্জাতিক অপরাধ ট্রাইব্যুনালের সমালোচনা করে আসছে বিভিন্ন মানবাধিকার সংগঠন। বিচারের স্বচ্ছতা, আন্তর্জাতিক আইন লঙ্ঘন ও মৃত্যুদণ্ড দেওয়ার অভিযোগ তুলে এর সমালোচনা করে অ্যামনেস্টি ইন্টারন্যাশনাল, হিউম্যান রাইটস ওয়াচসহ বিভিন্ন আন্তর্জাতিক সংস্থা। বিভিন্ন সময় জাতিসংঘ, যুক্তরাষ্ট্র, তুরস্ক, পাকিস্তানও এ বিষয়ে বিভিন্ন মন্তব্য করে।\nমুক্তিযুদ্ধকালীন মানবতাবিরোধী অপরাধীদের বিচার, রায় ও কার্যকরের বিষয়গুলো বছরব্যাপী আন্তর্জাতিক গণমাধ্যমগুলোতে গুরুত্বসহকারে প্রকাশ পায়। বিশেষত কাদের মোল্লার ফাঁসি কার্যকরের আগে তা বন্ধে জাতিসংঘ মহাসচিব, যুক্তরাষ্ট্র, তুরস্ক ও পাকিস্তানের জোরালো ভূমিকা বাংলাদেশকে আবারও আলোচনায় আনে।\nইকোনমিস্টে প্রকাশিত ট্রাইব্যুনালের বিচারকের স্কাইপি কথোপকথনও বেশ আলোড়ন সৃষ্টি করে।\nগত বছরের শুরুর দিকে যুদ্ধাপরাধীদের বিচারে প্রথম রায় হিসেবে কাদের মোল্লাকে যাবজ্জীবন কারাদণ্ড দেওয়া হয়। এর প্রতিবাদে শাহবাগে নামে হাজারো তরুণ। কাদের মোল্লার ফাঁসির দাবিতে এ আন্দোলনে শরিক হয় আপামর জনতা। এ ঘটনাটি বিশ্বব্যাপী ব্যাপক সাড়া ফেলে। বিশ্বের ছোট-বড় সব গণমাধ্যমে গুরুত্বসহকারে প্রকাশ হয় এটি। জনগণের স্বতঃস্ফূর্ত অংশগ্রহণ করা এ আন্দোলনের সঙ্গে একাত্মতা প্রকাশ করে বিভিন্ন দেশের কূটনীতিকরা।\nশাহবাগে গণজাগরণ মঞ্চের এ আন্দোলন পরবর্তী সময়ে কিছুটা বিতর্কিত হওয়ায় আত্মপ্রকাশ ঘটে হেফাজতে ইসলাম নামে একটি দলের। ৫ মে তাদের আন্দোলনে রাজধানীর মতিঝিলের শাপলা চত্বরে প্রায় ৪০ লাখ লোক শরিক হয় বলে বিভিন্ন গণমাধ্যমে বলা হয়েছে। ওই রাতে তাদের ওপর আইনশৃঙ্খলা রক্ষাকারী বাহিনীর চালানো অভিযান বিশ্বব্যাপী সমালোচিত হয়। বিশ্বের সব গণমাধ্যম এটিকে গুরুত্ব দিয়ে প্রকাশ করে।\nবাংলাদেশের মানবাধিকার সংস্থা ‘অধিকার’ ওই রাতে আইনশৃঙ্খলা রক্ষাকারী বাহিনীর গুলিতে ৬১ জন নিহতের সংবাদ প্রকাশ করে। যদিও আড়াই হাজারেরও বেশি কর্মী নিহতের দাবি করেছে হেফাজত। অধিকারের ওই সংবাদ প্রকাশের পরিপ্রেক্ষিতে পত্রিকাটির সম্পাদক আদিলুর রহমানকে গ্রেফতার করে পুলিশ। তাকে গ্রেফতারের ঘটনায় উদ্বেগ প্রকাশ করে জাতিসংঘ, যুক্তরাষ্ট্র, অ্যামনেস্টি ইন্টারন্যাশনাল, হিউম্যান রাইটস ওয়াচসহ বিভিন্ন দেশ ও আন্তর্জাতিক সংস্থা। বিশ্বের বিভিন্ন গণমাধ্যমেও ঘটনাটি ব্যাপক সমালোচিত হয়।\nবাংলাদেশের দশম সংসদ নির্বাচন নিয়ে সরকার এবং বিরোধী দলের অবস্থান ও টানাপোড়েন ছিল বিশ্বব্যাপী ব্যাপক আলোচিত ও সমালোচিত বিষয়। এই প্রথমবারের মতো কোনো ইস্যুতে বিশ্বের গুরুত্বপূর্ণ সব দেশের কূটনীতিকরা দৌড়ঝাঁপ শুরু করেন। পাশাপাশি বিশ্বের সব গণমাধ্যমেই এ বিষয়ে নিয়মিত সংবাদ ও বিশ্লেষণ প্রকাশ হয়।\nদুই নেত্রীর ফোনালাপ, প্রধানমন্ত্রীর একগুয়েমি, বিরোধী দলের নির্বাচন বর্জন, একদলীয় নির্বাচনসহ বিভিন্ন বিষয় বেশ গুরুত্বের সঙ্গে গণমাধ্যমগুলোতে প্রকাশিত হয়। এ বিষয় নিয়ে যুক্তরাষ্ট্র ও যুক্তরাজ্যের কংগ্রেসেও আলোচনা হয়। বিভিন্ন সময় প্রতিক্রিয়া ব্যক্ত করে প্রতিবেশী রাষ্ট্র ভারত।\nএর মধ্যে জাতিসংঘ মহাসচিব বান কি মুনের সঙ্গে উভয় নেত্রীর ফোনালাপ ও সংস্থাটির সহকারী মহাসচিব তারানকোর দুইবার ঢাকা সফর ও রাজনীতিকদের সঙ্গে বৈঠক বেশ আলোচিত হয়।\nনির্দলীয় ও তত্ত্বাবধায়ক সরকারের দাবিতে বিরোধী দলের আন্দোলন, হরতাল, সহিংসতার ঘটনা বিশ্বের গণমাধ্যমসহ রাজনৈতিক অঙ্গনে গুরুত্বপূর্ণ স্থান পায়। এ ছাড়া আইনশৃঙ্খলা রক্ষাকারী বাহিনীর মারমুখো আচরণ বিশ্বব্যাপী নিন্দিত হয়। সরকারের দমন-পীড়নের সমালোচনা করে হিউম্যান রাইটস ওয়াচসহ বিভিন্ন মানবাধিকার সংস্থা।\nক্ষমতাসীন আওয়ামী লীগ সরকারের পদ্মা সেতু কেলেঙ্কারি বিশ্ব মহলে বেশ আলোচনার সৃষ্টি করে। পদ্মা সেতু ইস্যুতে বিশ্বব্যাংকের পিছুটানে সরকারের ভূমিকা বেশ সমালোচিত হয়। এ সময় আলোচনায় ওঠে আসে সরকারের দুর্নীতি। শেষ পর্যন্ত এ ইস্যুতে সরকারের একগুয়েমি ও সেতু তৈরির অপারগতা বিশ্বব্যাপী সরকারের ভাবমূর্তি ক্ষুণ্ন করে।\nগ্রামীণ ব্যাংক আইন সংশোধন ও এর প্রধানের পদ থেকে নোবেল বিজয়ী ড. ইউনূসকে অপসারণ বহির্বিশ্বে বেশ আলোচিত হয়। এ বিষয়ে বিভিন্ন দেশ সরকারকে নমনীয় হওয়ার আহ্বান জানায়। বিশেষত যুক্তরাষ্ট্র এক্ষেত্রে অগ্রণী ভূমিকা পালন করে। নানা দেশে ড. ইউনূসের বিভিন্ন অনুষ্ঠানে বক্তব্যও সরকারকে বিব্রতকর অবস্থায় ফেলে।\nএ ছাড়া বিডিআর বিদ্রোহে পিলখানায় ৫৭ সেনা কর্মকর্তাসহ ৭৪ জনকে হত্যার ঘটনায় ১৫২ জনের ফাঁসির রায়ও বিশ্বব্যাপী আলোচিত হয়।\nএ সব নেতিবাচক খবরের পাশাপাশি বাংলাদেশ বেশ কিছু ইতিবাচক বিষয়েও আলোচিত হয়। এর মধ্যে অন্যতম হলো বিশ্ব জলবায়ু সম্মেলনে বাংলাদেশের ভূমিকা। ওপিসিডব্লিউসহ বিভিন্ন গবেষণা প্রতিষ্ঠান বিশ্বের জলবায়ু পরিবর্তনে বাংলাদেশ সবচেয়ে ঝুঁকিপূর্ণ অবস্থানে আছে বলে প্রতিবেদন প্রকাশ করে। এর পরিপ্রেক্ষিতে বাংলাদেশ জাতিসংঘের জলবায়ু সম্মেলনে গুরুত্বপূর্ণ ভূমিকা পালন করে। বড় দেশগুলোর কাছ থেকে ক্ষতিপূরণ আদায়ে বাংলাদেশের অগ্রণী ভূমিকা বিশ্বব্যাপী প্রশংসিত হয়।\nজাতিসংঘে মিয়ানমারের সঙ্গে আন্তর্জাতিক সমুদ্রসীমা নিয়ে মামলায় বাংলাদেশের জয় একটি অন্যতম আলোচিত বিষয়। এটি বিশ্ব অঙ্গনে বাংলাদেশের অবস্থান আরেক ধাপ এগিয়ে দেয়। প্রতিবেশী দেশের সঙ্গে আন্তর্জাতিক আইনে বিজয় লাভ বাংলাদেশর জন্য কূটনৈতিক দিক থেকে একটি বিশাল অর্জন।\nএ সব বিষয় ছাড়াও খেলাধুলা, চলচ্চিত্রসহ বিভিন্ন বিষয়ে নিয়মিতই আলোচনায় ছিল বাংলাদেশ। ক্রিকেট ছাড়াও গলফ ও অ্যাথলেটিকসেও বাংলাদেশের নাম দেশের বাইরে উচ্চারিত হয়। এ ছাড়া সম্প্রতি ফিফা বিশ্বকাপ ফুটবল বাংলাদেশে আসাও একটি বড় ঘটনা। তবে খেলাধুলার মধ্যে সবচেয়ে আলোচিত ছিল যথারীতি ক্রিকেট। আগামী বছর টুয়েন্টি-২০ বিশ্বকাপের আয়োজক বাংলাদেশ ক্রিকেট মহলে বেশ আলোচিত থাকবে তা বলাবাহুল্য। তবে বর্তমান রাজনৈতিক পরিস্থিতি ইতোমধ্যেই বাংলাদেশে বিশ্বকাপ আয়োজনের বিষয়টি হুমকির মধ্যে ফেলেছে। এ বছর অন্যান্য বিষয়ের সঙ্গে এ শঙ্কাও বেশ আলোচিত ছিল।\n(দ্য রিপোর্ট/এসকে/সা/শাহ/জানুয়ারি ০১, ২০১৪)


বিচ্ছেদের পথে হাঁটবেন শিল্পা? একার রোজগারে সন্তান পালনের সিদ্ধান্ত অভিনেত্রীর, দাবি বান্ধবীর | The Business Standard\nLast modified: 31 August, 2021, 01:33 pm\nবিগ বসে রাজ কুন্দ্রাকে নিয়ে রসিকতা সালমানের, অস্বস্তিতে শমিতা!\n‘আমি কি রাজ কুন্দ্রা, নাকি ওর মতো দেখতে?’: স্বামীকে নিয়ে প্রশ্ন শুনে ক্ষুব্ধ শিল্পা\n‘‘রাজের পর্ন-ব্যবসা সম্পর্কে কোনও ধারণা ছিল না শিল্পার। এত শত হিরে, বড় ডুপ্লেক্স বাড়ির খরচ যে ঘৃণ্য ব্যবসা থেকে আসছে, সে সব জানতই না সে।’’\nএক ছাদের তলায় নাকি আর থাকবেন না রাজ কুন্দ্রা এবং শিল্পা শেঠি! অভিনেত্রীর এক বান্ধবীর মন্তব্যের পর এমনই কানাঘুষা চলছে বলিউড পাড়ায়। শিল্পার এক বান্ধবী জানিয়েছেন, রাজের সম্পত্তির একটি অংশও আর ভোগ করতে চান না রাজ-পত্নী। আর তাই পুরোদমে নিজের পেশায় মন দেওয়ার সিদ্ধান্ত নিয়েছেন শিল্পা।\nগত ১৯ জুলাই পর্ন বানানো এবং বিভিন্ন অ্যাপের মাধ্যমে তা ছড়িয়ে দেওয়ার অভিযোগে গ্রেফতার হন ব্যবসায়ী রাজ কুন্দ্রা। তারপর থেকে নানাবিধ বিতর্ক সামলাচ্ছেন তার স্ত্রী শিল্পা। সরাসরি রাজের গ্রেপ্তার নিয়ে কোনও কথা না বললেও কটাক্ষ, অপমান, ব্যাঙ্গের জবাব দিয়ে একটি বিবৃতি জারি করেছিলেন শিল্পা। সপ্তাহ খানেক আগে 'সুপার ডান্সার চ্যাপ্টার-৪' এ বিচারকের আসনে ফিরেছেন তিনি। তবে শর্ত ছিল, কর্মক্ষেত্রে কোনভাবে যেন তার ব্যক্তিগত জীবনকে টেনে আনা না হয়\nমুম্বাইয়ের এক সংবাদমাধ্যম শিল্পার ঘনিষ্ঠ এক বান্ধবীর সঙ্গে যোগাযোগ করেছে। সাক্ষাৎকারে সেই বান্ধবী জানিয়েছেন, ''রাজের পর্ন-ব্যবসা সম্পর্কে কোনও ধারণা ছিল না শিল্পার। এত শত হিরে, বড় ডুপ্লেক্স বাড়ির খরচ যে ঘৃণ্য ব্যবসা থেকে আসছে, সে সব জানতই না সে।''\nবান্ধবীর কথা থেকেই জানা গেল, রাজের আয়ের এক পয়সাও আর ছুঁতে চান না তার স্ত্রী। বরং নিজে ফের পুরোদমে কাজে ফিরতে চাইছেন তিনি। একার রোজগারে ছেলেমেয়েকে মানুষ করার জন্য নিজের আর্থিক পরিস্থিতিকে জোরদার করতে হবে তাকে।\nবান্ধবী জানিয়েছেন, ইন্ডাস্ট্রির পরিচালক এবং প্রযোজকদের সঙ্গে তাই কথা বলতে শুরু করেছেন শিল্পা। ইতিমধ্যেই নাকি পরিচালক অনুরাগ বসু এবং প্রিয়দর্শন তাকে ছবির প্রস্তাব দিয়েছেন।


বাকৃবি শিক্ষক সমিতি : সোনালীদল ও ফোরামের সমঝোতার অভাবে হচ্ছে না নির্বাচন | daily nayadiganta\nবাকৃবি শিক্ষক সমিতি : সোনালীদল ও ফোরামের সমঝোতার অভাবে হচ্ছে না নির্বাচন\nমো. আরিফুল ইসলাম, বাকৃবি ১৯ নভেম্বর ২০১৭,রবিবার, ১৪:৫০\nবাংলাদেশ কৃষি বিশ্ববিদ্যালয় (বাকৃবি) শিক্ষক সমিতির কমিটির মেয়াদ শেষ হয়েছে গত মার্চ মাসে। শিক্ষকদের দুই প্যানেলের সমঝোতার অভাবে হচ্ছে না নির্বাচন। নয় মাসের মেয়াদোত্তীর্ণ কমিটিতে স্থবির হয়ে পড়েছে শিক্ষক সমিতির কার্যক্রম। নির্বাচনী কিছু আচরণবিধি নিয়ে বিএনপিপন্থি শিক্ষকদের সংগঠন সোনালীদল ও আওয়ামীপন্থি শিক্ষকদের সংগঠন গণতান্ত্রিক শিক্ষক ফোরামের মাঝে সমঝোতার অভাবেই নির্বাচন হচ্ছে না বলে বিভিন্ন সূত্রে জানা গেছে। এ নিয়ে অনেকবার সভা করার পরও সমঝোতায় আসতে পারেনি দুই প্যানেল। শিক্ষক সমিতির নির্বাচন নিয়ে শিক্ষক সমাজের মাঝে উদ্বেগ, উৎকন্ঠা ও বিভ্রান্তি সৃষ্টি হয়েছে বলে মনে করেন সিনিয়র শিক্ষকরা। সম্প্রতি এক বিবৃতিতে গণতান্ত্রিক শিক্ষক ফোরাম অবাধ সুষ্টু নির্বাচনের মাধ্যমে শিক্ষক সমিতি গঠনের মধ্যদিয়ে শিক্ষকদের মানমর্যাদা রক্ষা ও শিক্ষকদের ন্যায়সংগত সকল অধিকার বাস্তবায়নে দ্রুত নির্বাচনের দাবি জানান।\nসংশ্লিষ্টসূত্রে জানা গেছে, ভোট প্রদানের পর ওই ব্যালট পেপারের ছবি তোলাকে কেন্দ্র করে জটিলতায় নয় মাস ধরে আটকে আছে শিক্ষক সমিতির নির্বাচন। চলতি বছরের গত ৯ মার্চ শিক্ষক সমিতির কমিটির মেয়াদ শেষ হয়েছে। কমিটির মেয়াদ নয় মাস পেড়িয়ে গেলেও ব্যালটের ছবি তোলার বিষয়ে সমঝোতায় না আসায় মেয়াদোত্তীর্ণ কমিটি দিয়ে স্থবির হয়ে পড়েছে শিক্ষক সমিতির কার্যক্রম। বিএনপিপন্থী শিক্ষকদের সংগঠন সোনালীদল ও আওয়ামীপন্থী শিক্ষকদের সংগঠন গণতান্ত্রিক শিক্ষক ফোরাম অনতিবিলম্বে শিক্ষক সমিতির নির্বাচনের দাবি জানিয়েছে। পৃথক বিবৃতির মাধ্যেমে ওই দুই শিক্ষক সংগঠন অতিদ্রুত শিক্ষক সমিতির নির্বাচনের দাবি জানিয়েছে। কিন্তু কমিটির মেয়াদ নয় মাস পেড়িয়ে গেলেও এখনও নির্বাচনের তারিখ ঘোষণা করা সম্ভব হয়নি।\nবিগত শিক্ষক সমিতির কার্যকাল গত ০৯ মার্চ শেষ হয়। শিক্ষক সমিতির অস্তিত্ব ১০ মার্চের পর থেকে আর নেই। বিশ্ববিদ্যালয় প্রশাসনের উদ্যোগে প্রোভাইস-চ্যান্সেলরের নেতৃত্বে গণতান্ত্রিক শিক্ষক ফোরাম এবং সোনালী দলের ৫ জন করে প্রতিনিধি সমন্বয়ে গঠিত কমিটি শিক্ষক সমিতির নির্বাচন বিষয়ে এ পর্যন্ত ৮টি সভা করা হয়েছে।\nগণতান্ত্রিক শিক্ষক ফোরাম সাধারণ সম্পাদক অধ্যাপক ড. মো. রফিকুল আলম বলেন, নির্বাচনকে সকল বিতর্কের উর্দ্ধে রাখার স্বার্থে ভোটদানকৃত ব্যালটের গোপণীয়তা রক্ষা করতে হবে। ব্যত্যয় হলে প্রো-ভিসির নেতৃত্বে গঠিত কমিটির সর্বশেষ সভার (মেমো নং ৮৩ পত্রের) ৩নং সিদ্ধান্ত মোতাবেক নির্বাচন পরিচালনা কমিটি ব্যবস্থা নিবেন। সিদ্ধান্তটি গত নির্বাচনের আচরণ বিধি নং-১৩ এর জায়গায় প্রতিস্থাপিত হবে। তিনি দ্রুত নির্বাচনের দাবি জানান। নির্বাচনী আচরণ বিধির ১৩নং- এ ব্যালটের ছবি তোলা নিষিদ্ধ এবং এ বিষয়ে বিস্তারিত বলা আছে।\nঅপরদিকে সোনালীদলের সাধারণ সম্পাদক অধ্যাপক ড. এম হারুণ-অর রশিদ দাবি করেন, নির্বাচনে গোপনীয়তা রক্ষায় ব্যালট পেপারের ছবি তোলা যাবে না এবং এ বিষয়ে নির্বাচনী আচরণবিধির ১৩নং ধারাটি বহাল রাখতে হবে।\nএদিকে সোনালীদলের এ দাবির সাথে একমত হতে পারেনি গণতান্ত্রিক শিক্ষক ফোরাম। এ উভমুখী দ্বদ্বে আটকে আছে নির্বাচন অনুষ্ঠানের কার্যক্রম।\nএ বিষয়ে শিক্ষক সমিতির বিগত কমিটির সভাপতি অধ্যাপক ড. মো. ছোলায়মান আলী ফকির বলেন, নির্বাচনী আচরণবিধি অনুযায়ী অতিদ্রুত নির্বাচন হওয়া উচিত।


কে বলেছে বাবরি মসজিদের অস্তিত্ব নেই! - BanglareaderBanglareader Bangla Reader | Breaking news, Politics, Travel, Sports\nকে বলেছে বাবরি মসজিদের অস্তিত্ব নেই!\nবুধবার, ৫ আগস্ট, ২০২০ ০৯:৫২:৫৩ অপরাহ্ন\nবাবরি মসজিদের স্থানে আজ বুধবার থেকে ভারতের অযোধ্যায় নির্মিত হচ্ছে রাম মন্দির। দীঘ প্রায় ১৩০ বছরের ঐতিহাসিক আইনি লড়াই শেষে মন্দিরের নির্মাণ শুরু হলো।\nতবে দেশটির মুসলিম সম্প্রদায়ের মসজিদ-ই ইত্তেহাদুল মুসলেমিন (মিম) প্রধান ব্যারিস্টার আসাদউদ্দিন ওয়াইসি এমপি বলেছেন — বাবরী মসজিদ ছিল, আছে এবং থাকবে ইনশাআল্লাহ্।\nতিনি আজ বুধবার সকালে টুইট করে তিনি এমন মন্তব্য করেছেন। এর পাশাপাশি তিনি ‘বাবরী জিন্দা হ্যায়’ হ্যাশট্যাগ ব্যবহার করে বাবরী মসজিদ এবং বাবরী মসজিদ ধ্বংসের একটি করে ছবি ও শেয়ার করেছেন।\nওয়াইসি এরআগে বলেছিলেন — আমরা ভুলতে পারি না যে, অযোধ্যায় চারশ বছরেরও বেশি সময় ধরে বাবরী মসজিদ ছিল এবং ১৯৯২ সালে সন্ত্রাসীরা সেটি ধ্বংস করেছিল।\nগণমাধ্যমে দেওয়া সাক্ষাৎকারে তিনি বলেন — বাবরী মসজিদ ছিল এবং তা সবসময় মসজিদই থাকবে। আমরা নতুন প্রজন্মকে বলবো আমাদের মসজিদকে ধ্বংস করা হয়েছিল।\nওয়াইসি বলেন — ১৯৯২ সালের ৬ ডিসেম্বর কী বাবরী মসজিদ ধ্বংস করা হয়নি? ইতিহাস স্মরণ রাখবে যে, ১৯৪৯ সালের ২২/২৩ ডিসেম্বর মধ্যরাতে কী হয়েছিল যখন মসজিদের মধ্যে প্রতিমা রেখে দেওয়া হয়েছিল।\nএরপরে ১৯৯২ সালে সেটি ধ্বংস করা হয়।’ওয়াইসি অযোধ্যায় রাম মন্দিরের ভূমিপুজো ও ভিত্তিপ্রস্তর অনুষ্ঠানে প্রধানমন্ত্রীর অংশগ্রহণের বিরোধিতা করেছেন। তিনি বলেন, যদি তিনি প্রধানমন্ত্রী হিসেবে সেখানে যান তাহলে তাতে দেশের সংবিধানের মূলভিত্তি, ‘ধর্মনিরপেক্ষতা’ রক্ষা করার শর্ত ভঙ্গ হবে।\nআজ দুপুরে প্রধানমন্ত্রী নরেন্দ্র মোদি প্রস্তাবিত রাম মন্দিরের ভূমিপুজায় অংশগ্রহণ করবেন ও শিলান্যাস (ভিত্তিপ্রস্তর স্থাপন) করবেন।\nভারতের উত্তর প্রদেশের অযোধ্যায় কয়েকশো বছরের পুরোনো ঐতিহাসিক বাবরী মসজিদ ১৯৯২ সালের ৬ ডিসেম্বর প্রকাশ্য দিবালোকে বিজেপি নেতাদের প্ররোচনায় ‘করসেবক’ নামধারী উগ্র হিন্দুত্ববাদী জনতা ধ্বংস করেছিল। তাঁদের দাবি, এটি রাজা শ্রী রামচন্দ্রের জন্মস্থান।\nওই ইস্যুতে দীর্ঘকাল ধরে আদালতে আইনি লড়াইয়ের পরে গতবছর নভেম্বরে সুপ্রিম কোর্ট একটি ট্রাস্ট গঠন করতে বলে এবং ট্রাস্টের মাধ্যমে বিতর্কিত ওই জমিতে রাম মন্দির নির্মাণের অনুমতি দেয়।\nএব্যাপারে আদালতে মুসলিমদের দাবি খারিজ হয়ে যায়। এরপরেই বহুলালোচিত রাম মন্দির নির্মাণের পথ প্রশস্ত হয়\nনিজের ঘর সামলান:ইমরানকে ওয়াইসি\nযে কারণে বাবরি মসজিদ নিয়ে বিরোধ\nবাবরি মসজিদে রাম মন্দির হবে কী না সেই বিরোধ চলছে গত ২৭ বছর ধরে। সেই বিরোধকে ঘিরে আজ অবদি প্রায় দুই হাজার মানুষের প্রাণ গেছে। বিবাদের মূলে আছে ১৬ শতকের... আরও পড়ুন\nঅযোধ্যা ইস্যুতে তাড়াহুড়ো নয়:: সুপ্রিমকোর্ট\nভারতের উত্তরপ্রদেশের অযোধ্যায় বাবরি মসজিদ-রাম জন্মভূমি মামলায় হিন্দু মহাসভার পক্ষ থেকে দ্রুত শুনানির যে আবেদন করা হয়েছিল, সুপ্রিমকোর্ট তা খারিজ করে দিয়েছেন। হিন্দু মহাসভার ওই আবেদন গত সোমবার সুপ্রিমকোর্টে উঠলে... আরও পড়ুন\nভারতে পুলিশের অত্যাচারের প্রমাণ জানান দিতে ঢাকা ২০১৩ সালে শাপলা চত্বরের ঘটনার বিকৃত ভিডিও ফুটেজ প্রকাশ করেছেন পাকিস্তানের প্রধানমন্ত্রী ইমরান খান। সেই ভুয়া ভিডিওর সমালোচনায় নেমেছেন অল ইন্ডিয়া মজলিশ-ই-ইত্তেহাদুল মুসলিমিনের (এমআইএম) সভাপতি আসাদউদ্দিন ওয়াইসি। পাকিস্তানী প্রধানমন্ত্রীর এমন ভুয়া ভিডিও পোস্টের... আরও পড়ুন


ইন্দুরকানীতে উপজেলা আ’লীগের কাউন্সিল অনুষ্ঠিত\nইন্দুরকানীতে উপজেলা আওয়ামীলীগের কাউন্সিল অনুষ্ঠিত হয়েছে। কাউন্সিলে এ্যাড এম মতিউর রহমানকে সভাপতি ও মো: মনিরুজ্জামান সেলিমকে সাধারণ সম্পাদক নির্বাচিত করা হয়েছে। সোমবার বিকালে উপজেলা পরিষদ অডিটরিয়ামে উপজেলা আ’লীগের সভাপতি এ্যাড. এম মতিউর রহমানের সভাপতিত্বে কাউন্সিল অনুষ্ঠানে প্রধান অতিথি হিসেবে উপস্থিত থেকে বক্তব্য রাখেন বাংলাদেশ আওয়ামীলীগ কেন্দ্রীয় কমিটির সাংগঠনি সম্পাদক এ্যাড. মো: আফজাল হোসেন, জেলা আ’লীগের সভাপতি ও সাবেক সংসদ সদস্য একেএমএ আউয়াল ও সাধারণ সম্পাদক এ্যাড. আব্দুল হাকিম। এসময় উপস্থিত ছিলেন, জেলা আ’লীগের সহ-সভাপতি ও পৌর মেয়র মো: হাবিবুর রহমান মালেক, সাংগঠনিক সম্পাদক ও জেলা পরিষদ চেয়ারম্যান মহিউদ্দিন মহারাজ, যুগ্ম সম্পাদক ও পিরোজপুর সদর উপজেলা পরিষদ চেয়ারম্যান মো: মজিবর রহমান খালেক সহ জেলা ও উপজেলা আওয়ামীলীগও অঙ্গসংগঠনের নেতাকর্মীরা। এর আগে গত ২২ ফেব্রুয়ারী উপজেলা আ’লীগের ত্রি-বার্ষিক সম্মেলন অনুষ্ঠিত হয়। কিন্তু কাউন্সিল ছাড়াই ওই সম্মেলন শেষ হয়।\nপ্রধান অতিথি তার বক্তব্যে বলেন, দেশ এগিয়ে যাচ্ছে। প্রধানমন্ত্রী সেখ হাসিনার হাত ধরে পিছিয়ে পড়া তালিকা থেকে উন্নয়নশীল দেশের তালিকায় আজ ৫ স্থানে উঠে এসেছে। তিনি এদেশকে বঙ্গবন্ধুর স্বপ্নের সোনার বাংলা হিসেবে রূপ দিয়েছেন। তাই প্রধানমন্ত্রীর হাতকে শক্তিশালী ও আওয়ামীলীগকে শক্তিশালী এবং দেশকে এগিয়ে নিতে আপনার ঐক্যবদ্ধ হয়ে কাজ করবেন। সভাপতি ও সাধারণ সম্পাদক যেইহোক না কেন আপনারা তাদের মেনে নিয়ে দেশের স্বার্থে কাজ করবেন।


প্রকাশিত: ১৪ ফেব্রুয়ারী ২০২০, ০৭:৫৬ PM\nআপডেট: ১৪ ফেব্রুয়ারী ২০২০, ০৭:৫৬ PM\nনব্বই দশকে ধূমকেতুর মতো বাংলা চলচ্চিত্রে আগমন ঘটেছিলো চিত্রনায়ক সালমান শাহ্’র। প্রথম ছবি ‘কেয়ামত থেকে কেয়ামত’ দিয়েই করেছিলেন বাজিমাৎ। এরপর মাত্র চার বছরে দুই ডজন সুপারহিট সিনেমায় অভিনয় করে নিজেকে সেরা নায়ক হিসেবে প্রমাণ করেছিলেন। কিন্তু ১৯৯৬ সালে রহস্যজনক মৃত্যু হয় তার। তার সেই মৃত্যু রহস্যের জট আজও খোলেনি! মৃত্যুর ২৪ বছর কেটে গেলেও সালমান শাহকে আজও ভোলেনি দেশের মানুষ। এখনও খুঁজে পাওয়া যায় তার ‘ডায়হার্ট ফ্যান’!\nতেমনই একজন ভক্ত নাম মো. রাশেদুল ইসলাম (রাশেদ খান)। তার অনেকদিন ধরেই ইচ্ছে ছিল সালমান শাহ্’র নামে কিছু করবেন। তারই গড়ে তোলা সালমান শাহ্’র সুপারহিট সিনেমা ‘স্বপ্নের ঠিকানা’ নামের একটি রিসোর্ট দিয়েছেন রাশেদ। সেখানে গড়েছেন অমর নায়ক সালমানের এক ভাস্কর্য। বৃহস্পতিবার সালমান শাহ্’র সেই ভাস্কর্যটি উন্মোচন করা হয়।\nসেখানে উপস্থিত ছিলেন সালমান শাহের প্রথম ছবি ‘কেয়ামত থেকে কেয়ামত’-এর পরিচালক সোহানুর রহমান সোহান। আরও ছিলেন সালমানের ‘সুজন সখী’ সিনেমার পরিচালক শাহ আলম কিরণ, ‘স্বপ্নের ঠিকানা’ সিনেমার পরিচালক শিল্পী চক্রবর্তী, ‘প্রেম পিয়াসী’ সিনেমার পরিচালক রেজা হাসমত।\nসালমান শাহ্’র প্রথম পরিচালক সোহানুর রহমান সোহান বলেন, সালমানকে স্মরণীয় করে রাখার জন্য যিনি এ পদক্ষেপ নিয়েছেন তিনি প্রশংসা পাওয়ার যোগ্য। দেশে লাখও সালমান ভক্ত রয়েছে। তারা যখন বিষয়টি জানতে পারবে, অবশ্যই এখানে আসতে চাইবে। তিনি বলেন, সালমান শাহ্’র মৃত্যুর পরেও এতো জনপ্রিয়, তাই এফডিসির একটি শুটিং ফ্লোরেও তার নামকরণ দাবি রাখে।\n2651 মিনিট আগে\n4836 মিনিট আগে\n5636 মিনিট আগে\n6498 মিনিট আগে


কিভাবে ওয়েবসাইট এসইও করবেন? সম্পূর্ণ এসইও পদ্ধতি - বিডিব্লগ\nওয়েবসাইট ট্রাফিক বৃদ্ধি করার জন্য কিভাবে এসইও করবেন তা জানতে বিস্তারিত পড়ুন। আপনি যদি ওয়েবসাইট সম্পর্কে জেনে থাকেন, তাহলে ওয়েবসাইট এসইও পদ্ধতি সম্পর্কে অবশ্যই জানবেন। সুতরাং এসইও এর গুরুত্ব ও ব্যবহার সম্পর্কে আপনাকে বিস্তারিত জানাতে হবে।\nআপনি যদি ওয়েবসাইট এর মাধ্যমে কোন কাজ বা বিজনেস করতে চান, তাহলে আপনাকে অবশ্যই এসইও জানতে হবে। কারণ, এসইও না জানলে যে আপনার ওয়েবসাইটের সেবা বা সার্ভিস সম্পর্কে কেউ জানতে পারবে না। এজন্য আপনাকে অবশ্যই এসইও জানতে হবে।\nআবার অনেকে আছে এসইও কে অনেক বেশি জটিল মনে করে থাকে। মূলত এসইও খুবই সহজ একটি পদ্ধতি। শুধুমাত্র আপনাকে সার্চ ইঞ্জিন সম্পর্কে সাধারণ ধারণা রাখতে হবে। আমাদের বিডি ব্লগ এর যতগুলো টিউটিরিয়াল রয়েছে এগুলো ফলাফল লেখ আপনি এসি সম্পর্কে গভীর ধারণা লাভ করতে পারবেন অর্থাৎ এসি সম্পর্কে অনেক বেশি জানতে পারবেন।\nকিভাবে ওয়েবসাইট এসইও করবেন_ সম্পূর্ণ এসইও পদ্ধতি।\nএকটা ওয়েবসাইট এসইও করার জন্য কিভাবে এসইও করবেন তা জানার আগে প্রয়োজন এসইও এর পদ্ধতি বা প্রসেস গুলো। সহজে বলতে গেলে আপনি এসইও করার জন্য কোন কোন স্টেপ গুলো অনুসরণ করবেন এবং সেই পদ্ধতি গুলোর নাম কি তা অবশ্যই আপনাকে জানতে হবে।\nআজকের টিউটোরিয়ালটি যদি আপনি সম্পূর্ণ পড়েন, তাহলে আপনি এসইও এর পদ্ধতি সম্পর্কে জানতে পারবেন। সুতরাং আমি আপনাকে বলবো যদি আপনি এসইও জানতে চান, তাহলে আপনি এটা খুবই মনোযোগ দিয়ে পড়ুন।\nএকটি কমপ্লিট ওয়েবসাইট এসইও এর জন্য ৪টি পদ্ধতি রয়েছে –\nআপনি যদি ফ্রিল্যান্সিং, এফিলিয়েট মার্কেটিং, ব্লগিং, ই-কমার্স ইত্যাদি নিয়ে কাজ করেন, তাহলে অবশ্যই এই চারটি পদ্ধতি আপনার জানা প্রয়োজন। ৪টি পদ্ধতি যদি আপনি সঠিকভাবে আপনার ওয়েবসাইটে প্রয়োগ করতে না পারেন, তাহলে আপনার দ্বারা অনলাইনে সফল হওয়ার কঠিন হয়ে যাবে। এই পদ্ধতিগুলোর সোনার ক্ষেত্রে অনেকটা জটিল মনে হতে পারে কিন্তু এগুলো খুবই সহজ কাজ আপনি একটু চেষ্টা করলেই আপনার ওয়েবসাইট এসইও করার মাধ্যমে সার্চ ইঞ্জিনের টপ রাংকিং এ নিয়ে আসতে পারবেন।\nআমরা প্রথমদিকে বলেছি অনেকেই এসইও কে জটিল ভাষায় সংজ্ঞায়িত করে থাকে। কিন্তু আমরা আজকে আপনাদের সাথে আলোচনা করব এসইওর সহজ ধাপগুলো নিয়ে। এগুলো যদি আপনি অনুসরণ করতে পারেন এবং এগুলো আপনার ওয়েবসাইটের সঠিকভাবে অ্যাপ্লাই করতে পারেন, তাহলে আপনি আপনার ওয়েবসাইট থেকে ভালো পরিমাণ বিক্রয় করতে পারবেন। অথবা আপনি যদি অ্যাফিলিয়েট মার্কেটিং নিয়ে কাজ করে থাকেন, অ্যাফিলিয়েট ইনকাম করতে পারবেন। অথবা আপনি যদি ব্লগিংয়ের মাধ্যমে ইনকাম করতে চান, ভালো ট্রাফিক নিয়ে আসার মাধ্যমে আপনি ব্লগিং থেকে ভালো পরিমাণ উপার্জন করতে পারবেন।\nএখন আমরা ওয়েবসাইট এসইও এর ৪টি পদ্ধতি নিয়ে পরিচয় জানবো-\nআমাদের বিডিব্লগে এসইও সম্পর্কে বিভিন্ন ধারাবাহিক টিউটোরিয়াল আমরা প্রকাশ করে থাকি। আজকের লেখা ঠিক হচ্ছে সার্চ ইঞ্জিন অপটিমাইজেশন সম্পর্কে কিছু ধারনা। এই লিখাটি পড়লে আপনি এসইও কি কি করতে হবে এবং কোন কোন স্টেপ গুলো আপনাকে অপটিমাইজ করতে হবে সে বিষয়ে সম্পর্কে আপনি জেনে যাবেন। চলুন আমরা জেনে নিই —\n১. কিওয়ার্ড সিলেকশন –\nআপনার ওয়েবসাইটটি যে কিওয়ার্ড এর মাধ্যমে Rank করাতে চান সেই কিওয়ার্ড আপনাকে খুঁজে বের করতে হবে। যেমন – আপনার ওয়েবসাইট হচ্ছে ইলেকট্রনিকস ই-কমার্স ওয়েবসাইট। তাহলে ইলেকট্রনিকস গ্যাজেট বিক্রি করার জন্য আপনাকে ইলেকট্রনিকসের কিওয়ার্ড সিলেক্ট করে তা Rank করার কাজ করতে হবে। কিওয়ার্ড সিলেকশনের জন্য অনলাইনে অনেকগুলো টুলস আছে।\nকিছু জনপ্রিয় কিওয়ার্ড রিসার্চ ভুল হচ্ছে:\n২. কনটেন্ট তৈরি –\nকিওয়ার্ড সিলেকশন করতে পারলে অবশ্যই আপনি কনটেন্ট তৈরি করতে পারবেন। কনটেন্ট তৈরি বলতে আপনি যে বিষয় নিয়ে কিওয়ার্ড সিলেকশন করেছেন, সেই বিষয়টি মাথায় রেখে সম্পূর্ণ একটি বর্ণনা লেখা বা ভিডিও তৈরি করা। আপনি ওয়েবসাইটের জন্য অবশ্যই লেখবেন এবং ইউটিউব বা ভিডিও ওয়েবসাইটের ভিডিও তৈরি করবেন।\nআপনি যখন আপনার ওয়েবসাইটের জন্যে কন্টেন লিখবেন, তখন যে কিওয়ার্ডটি কে আপনি তার গেট করেছেন। সে কী-ওয়ার্ডটি কে আপনি অপটিমাইজ করে আপনার কনটেন্টটি তৈরি করবেন। কনটেন্ট রাইটিং খুবই মজার একটি বিষয়। আমি নিজেও কনটেন্ট লিখতে অনেক বেশি ভালোবাসি। তবে আমি বাংলা ভাষায় কনটেন্ট লিখতে প্রাউড ফিল করি। অনেকেই বাংলা ভাষায় কনটেন্ট রাইটারকে এত বেশি মূল্যায়ন করেনা। কিন্তু আমার কাছে এটি খুবই মূল্যবান একটি কাজ। ওয়েবসাইট এসইও পদ্ধতি যে বাংলায় জানতে পারছেন, এটাও মজার না?\n৩. অন পেজ অপটিমাইজেশন –\nকনটেন্ট তৈরি করার পর কনটেন্টটি কে গুগলে Rank করানোর জন্য আপনাকে কনটেন্টটি অপটিমাইজ করতে হবে। কনটেন্ট অপটিমাইজেশন করার মাধ্যমে আপনি আপনার কিওয়ার্ড ও কনটেন্টকে সার্চ ইঞ্জিনে Rank করাতে পারবেন। অন পেজ অপটিমাইজেশন এর জন্য আপনাকে দুটি দিক বিবেচনা করে অপটিমাইজ করতে হবে।\n১. সার্চ ইঞ্জিন এর জন্য উপযোগী করে\n২. আপনার ভিজিটরদের জন্য উপযোগী করে\nসার্চ ইঞ্জিনের জন্য অপটিমাইজ বলতে সার্চ ইঞ্জিন যেন আপনার লেখাটিকে কি সম্পর্কে লেখা হয়েছে সেটা সহজে বুঝতে পারে। সার্চ ইঞ্জিন যেন আপনার ভিজিটরদের কাছে আপনার লেখা কন্টাক্ট উপস্থাপন করতে পারে। সে বিষয়ে আপনাকে ওয়েবসাইট এসইও পদ্ধতি নিয়ে মনোযোগী হতে হবে এবং সার্চ ইঞ্জিনকে বুঝাতে হবে। আপনার লেখাটা কোন বিষয়ের উপর গুরুত্ব দেওয়া হয়েছে তা সার্চ ইঞ্জিন বুঝতে পারলে আপনার লেখাটিকে সংগ্রহ করবে এবং সার্চ রেংকিং এ নিয়ে আসবে।\n৪. অপ পেজ অপটিমাইজেশন –\nঅপ পেজ অপটিমাইজেশন এর জন্য নির্দিষ্ট কোন সময় সীমানা নেই। এটার জন্য আপনাকে সময় দিতে হবে এবং ধর্য্য নিয়ে কাজ করতে হবে। অপ পেজ অপটিমাইজেশন এর জন্য আপনাকে বিভিন্নভাবে কাজ করতে হবে। তার মধ্যে যেমন- ব্যাকলিঙ্ক তৈরি করা, সোস্যাল মিডিয়া ওয়েবসাইটে আপনার কনটেন্ট ও ওয়েবসাইট শেয়ার করা ইত্যাদি।\nআশা করি আমাদের এসইও পর্বের এই ছোট্ট আর্টিকেলটি পড়ে আপনারা অনেক কিছুই জানতে পেরেছেন। এ সম্পর্কে আরো বিস্তারিত জ্ঞান অর্জন করার জন্য আমাদের ডিজিটাল মার্কেটিং ও এসইও ক্যাটাগরি ভিজিট করুন।


জীবনশৈলী (পর্ব-২২): সুন্দর কথা বলার প্রয়োজনীয়তা - Parstoday\nফেব্রুয়ারি ১০, ২০২০ ১৭:৫৬ Asia/Dhaka\nগত দুই আসরে আমরা সততা ও সত্যবাদিতা নিয়ে আলোচনা করেছি। আমরা বলেছি, সততা ও সত্যবাদিতা, ব্যক্তির মধ্যে যেমন প্রশান্তি সৃষ্টি করে তেমনি সমাজ ও রাষ্ট্রকেও কলুষতামুক্ত করতে সহযোগিতা করে।\nঅবিশ্বাস ও অনাস্থার বেড়াজাল থেকে পরিবার, সমাজ ও রাষ্ট্রকে মুক্ত করতে সততা ও সত্যবাদিতা হচ্ছে সবচেয়ে বড় হাতিয়ার। যে কোনো সম্পর্কের ক্ষেত্রে যদি সততার অভাব থাকে তাহলে তা শেষ পর্যন্ত বিচ্ছিন্ন হয়ে যায় অথবা অস্বস্তিকর পর্যায়ে পৌঁছায়। এছাড়া মিথ্যাচার মানুষকে ভুল-ভ্রান্তিতে ফেলে দেয় এবং বাস্তবতা থেকে দূরে সরিয়ে দেয়। সত্যবাদিতা হচ্ছে অপর সব ভালো গুণের ভিত্তি এবং মিথ্যাচার হচ্ছে সব খারাপ বৈশিষ্ট্যের জননী। আজকের আসরে আমরা সুন্দর কথা বলার প্রয়োজনীয়তা নিয়ে বিস্তারিত আলোচনার চেষ্টা করব।\nজীবনকে আরও সুন্দরভাবে সাজাতে সামাজিক সুসম্পর্ক জরুরি। আল্লাহ মানুষকে এমনভাবে সৃষ্টি করেছেন যে, সে তার আত্মিক ও দৈহিক চাহিদার বেশিরভাগই সামাজিক সম্পর্কের মাধ্যমে পূরণ করতে পারে। আসলে মানুষ হচ্ছে সামাজিক জীব। মানুষ বেশি দিন একা থাকতে পারে না এবং বিচ্ছিন্ন মানুষ জীবনকে সুন্দরভাবে উপভোগ করতে পারে না। মানুষ জন্মগতভাবেই সামাজিক সম্পর্কের মুখাপেক্ষী। আর এ কারণেই মানুষ সহজেই পরস্পরের সঙ্গে সম্পর্ক গড়ে তোলে। সহানুভূতি ও সহমর্মিতা মানুষের সহজাত প্রবৃত্তি। পরিবার, বন্ধুবান্ধব, সহকর্মী ও প্রতিবেশীর সঙ্গে সুসম্পর্ক যেকোনো মানুষের ব্যক্তিত্বের পূর্ণতার নিদর্শন। আর পারস্পরিক সুসম্পর্কের মূল চাবিকাঠি হলো সুন্দরভাবে ভালো কথা বলা। মানুষের একে অপরের সঙ্গে যোগাযোগের প্রধান মাধ্যম হচ্ছে ভাষা বা কথা। ইরানে বলা হয়, যেকোনো কথার সূচনা হয় সালাম বিনিময়ের মাধ্যমে এবং মানুষের পারস্পরিক পরিচিতির জন্য প্রয়োজন কথোপকথন। মৌখিক যোগাযোগের ক্ষেত্রে সুন্দর শব্দ প্রয়োগ এবং ভদ্রতার সঙ্গে কথা বলা সবচেয়ে গুরুত্বপূর্ণ।\nতবে সুন্দর কথা বলার অর্থ এই নয় যে, অন্যের যা ভালো লাগে সে ধরণের কথা বলে তার মন জয় করা বরং সুন্দরভাবে কথা বলা মানে হলো, সর্বোত্তম শব্দ প্রয়োগের মাধ্যমে কল্যাণকর কথা বলা। বিশ্বের সব সমাজ ও ধর্মেই সুন্দর ও ভদ্রভাবে কথা বলার ওপর গুরুত্ব দেওয়া হয়েছে। সুন্দরভাবে কথা বললে মানুষের মর্যাদা সমুন্নত থাকে এবং যোগাযোগের ক্ষেত্রে যেকোনো ত্রুটি-বিচ্যুতি এড়িয়ে চলা সম্ভব হয়। যেকোনো ব্যক্তির কথায় তার ব্যক্তিত্ব ফুটে ওঠে। কথা বলার আগ পর্যন্ত মানুষের ব্যক্তিত্ব ও মর্যাদা অপ্রকাশ্য থাকে। পবিত্র কুরআনেও সুন্দর কথা বলার ওপর ব্যাপক গুরুত্ব দেওয়া হয়েছে। পবিত্র কুরআনে আল্লাহ বলেছেন, মানুষের সঙ্গে ভালো ও সুন্দর কথা বলুন। অনেকে দরিদ্র ও ভিক্ষুকদের সঙ্গে কর্কশ ভাষায় কথা বলেন। কিন্তু মহান আল্লাহ পবিত্র কুরআনে ভিক্ষুকদের সঙ্গেও নম্রভাবে কথা বলার নির্দেশ দিয়েছেন।\nমহানবী হজরত মুহাম্মাদ (স.) ও তার আহলে বাইতের সদস্যরাও এ বিষয়ে দিকনির্দেশনা দিয়েছেন। মহানবী (স.) বলেছেন, "যারা জোরালো ঈমানের অধিকারী তারা নিরর্থক কথা বলেন না, কারণ উপকারী কথা, জোরালো ঈমানের পরিচায়ক।" আহলে বাইতের মহান ইমাম হজরত বাকির (আ.) এ সম্পর্কে বলেছেন, "আপনি অন্যদের কাছ থেকে যেরকম সর্বোত্তম আচরণ প্রত্যাশা করেন ঠিক সেভাবে আপনিও অন্যদের সঙ্গে কথা বলুন।" ভেবেচিন্তে কথা বলা, সত্যবাদিতা, গীবত ও চোগলখোরী না করা, কটুবাক্য পরিহার করা, অন্যকে তিরষ্কার না করা ইত্যাদি হলো সুন্দরভাবে কথা বলার অপরিহার্য উপাদান। পিতামাতা, আত্মীয়-স্বজন ও সাধারণ মানুষের পাশাপাশি একেবারে নীচু পর্যায়ের মানুষের সঙ্গেও সুন্দরভাবে কথা বলার নির্দেশ দেওয়া হয়েছে পবিত্র ইসলাম ধর্মে।\nমুসলমানদের বলা হয়েছে, আপনারা মানুষের সঙ্গে সুন্দরভাবে মোলায়েম কণ্ঠে কথা বলুন অথবা চুপ থাকুন। কোন অবস্থাতেই কর্কশ ভাষায় তিরষ্কারের সুরে কথা বলার অনুমতি দেওয়া হয়নি। প্রতিটি শব্দ ও বাক্য ব্যবহারে সতর্ক হতে হবে। কারণ একটি ভুল শব্দ বা বাক্য, বড় ভুল বোঝাবুঝির কারণ হয়ে দাঁড়াতে পারে। সুন্দর কথা মানুষের নিজের মধ্যে যেমন আত্মবিশ্বাস বাড়িয়ে তোলে তেমনি অন্যদের জন্য কল্যাণ বয়ে আনতে পারে। একটি ফলবান বৃক্ষ যেমন বছরের পর বছর নানাভাবে মানুষ ও পরিবেশের উপকার করে তেমনি একটি সৎবাক্য বা ভালো কথা স্থানকালের সীমানা অতিক্রম করে অগণিত মানুষকে আলোকিত করতে পারে। ভালো কথা বা সৎবাক্য ব্যবহারের জন্য কোনো অর্থ বা বাড়তি শ্রমের প্রয়োজন হয় না, কিন্তু তা গোটা সমাজকে প্রভাবিত করতে পারে, যেমনিভাবে একটি কটুকথা একটা পরিবার ও সমাজ এমনকি একটি রাষ্ট্রে বিশৃঙ্খলা ছড়িয়ে দিতে পারে। বিশ্বে এমন অনেক ব্যক্তিত্ব রয়েছেন যাদের একটি বাক্য গোটা বিশ্বের মানুষের ওপর প্রভাব ফেলে।\nবর্তমানে গণযোগাযোগ মাধ্যমের ব্যাপক উন্নতির কারণে আপনার একটি শব্দ ও বাক্য মুহূর্তে গোটা বিশ্বে ছড়িয়ে পড়তে পারে। সামাজিক যোগাযোগ মাধ্যমে তা ভাইরাল হতে পারে। এর ফলে উপকারী কথা হলে মানুষ দীর্ঘকাল এ ধরণের কথা থেকে উপকৃত হতে পারে। আর এর উল্টোটাও হতে পারে। কটুবাক্য ভার্চুয়াল জগতে ভাইরাল হয়ে তা ধ্বংসাত্মক ভূমিকা রাখতে পারে। আসলে সুন্দর কথা বা বাক্য হচ্ছে এমন এক ধরনের সৎকর্ম যার প্রতিদান শেষ হবার নয়। একইভাবে কটুকথা এমন এক অসৎ কর্ম যা পারস্পরিক সম্পর্ককে ধ্বংস করার পাশাপাশি দীর্ঘ মেয়াদি সমস্যার জন্ম দিতে পারে। এ কারণে আমাদেরকে সব সময় কথা বলার ক্ষেত্রে সতর্ক থাকতে হবে। মনে রাখতে হবে গোটা বিশ্বের মানুষের আদর্শ মহানবী হজরত মুহাম্মাদ (স.) সব সময় সুন্দর করে কথা বলতেন। তার মুখে হাসি ফুটত। মহানবীর কথা শুনলে শ্রোতার মনের কষ্ট দূর হয়ে যেত। তিনি কটু ও মন্দ কথার জবাবে মন্দ কথা বলতেন না।\nআসলে ভালো ও ঈমানদার মানুষ কখনোই অন্যকে কষ্ট দিতে চায় না। আর একজন মানুষের সুন্দর কথায় অন্যের মনোকষ্ট দূর হতে পারে। হতাশা, নিরাশা, দুশ্চিন্তা দূর হতে পারে। একজনের কথায় অন্যের মধ্যে সচেতনতা ও বিবেক জাগ্রত হতে পারে। আমাদের সবার প্রতিটি কথা ইতিবাচক হবে এবং শান্তি ও শৃঙ্খলা প্রতিষ্ঠায় কার্যকর ভূমিকা রাখবে এ প্রত্যাশায় শেষ করছি আজকের আসর।#